
Obiectivele cursului 

Cursul îşi propune să furnizeze studenților noţiunile teoretice şi cunoştinţele 
metodologice fundamentale în domeniul testării psihologice, cunoaşterea şi înțelegerea 
specificului testării psihologice a aptitudinilor şi a inteligenței. Obiectivele cursului 
vizează: dezvoltarea abilităților de operaționalizare a conceptelor de bază utilizate în 
testarea psihologică; familiarizarea studenților cu principalele instrumente 
psihodiagnostice utilizate în testarea psihologică a aptitudinilor, cunoaşterea 
principalelor teste de evaluare a aptitudinilor cognitive, a aptitudinilor mnezice şi a 
aptitudinilor creative; formarea deprinderilor de lucru cu testele psihologice şi 


dezvoltarea abilităților de evaluare psihologică. 


Tema |. TESTAREA PSIHOLOGICĂ. FUNCŢIILE TESTĂRII PSIHOLOGICE 


Testarea psihologică este o activitate complexă de investigare a individului, 
realizată prin intermediul instrumentelor psihodiagnostice (teste, chestionare), în 
scopul cunoaşterii caracteristicilor sale psihice definitorii. 

Obiectivele testării psihologice vizează două domenii importante: 

1. Evaluarea aptitudinilor - măsurarea proceselor psihice senzoriale şi cognitive, 
respectiv, cunoaşterea nivelului lor de dezvoltare şi funcționare. 
2. Evaluarea trăsăturilor de personalitate - cunoaşterea structurii personalității şi 
stabilirea profilului psihologic. 

Testele psihologice constituie o bază metodologică importantă pentru studierea 
comportamentului şi psihicului uman. Oricare dintre dimensiunile vieţii psihice sau 
dintre componentele sistemului psihic uman (SPU) poate constitui obiectul testării 
psihologice: 

- procesele psihice senzoriale (senzaţii, percepții, reprezentări); 

- procesele psihice cognitive (gândire, memorie, imaginație); 

- procesele stimulator-energizante ( motivaţie, afectivitate); 

- procesele reglatoare (limbajul, atenţia, voinţa); 

- dimensiunile personalităţii (factorii de personalitate, trăsăturile caracteriale sau 
temperamentale etc.). 

În sens restrâns, prin testare psihologică se înţelege administrarea de teste în 
scopul evaluării şi diagnozei psihice a individului. În sens larg, testarea psihologică 
desemnează un demers psihodiagnostic complex, care se bazează pe un ansamblu de 
strategii şi tehnici (testul psihologic, observaţia, interviul, analiza produselor 
activității) utilizate pentru cunoaşterea şi evaluarea condiției psihologice a individului. 
După Minulescu (2003, p.10), psihodiagnoza este activitatea specifică în care 
examinatorul foloseşte diferite tipuri de instrumente pentru a obține informații valide 
despre structura, dinamica psihică şi personalitatea unei persoane. 

În literatura de specialitate sunt enumerate şi descrise funcții multiple ale 
testării psihologice. Minulescu (2003, p.27) identifică nouă funcții ale psihodiagnozei: 

1. evaluarea trăsăturilor şi capacităților psihice individuale; 

2. evidențierea cauzelor care au condus spre o anume realitate psihică 
prezentă, în special în cazul disfuncțiilor sau tulburărilor psihice; 

3. prognoza (funcția prognostică), respectiv, anticiparea evoluției probabile a 


comportamentului persoanei; 


4. evidenţierea cazurilor de abatere, în sens pozitiv sau negativ, de la o normă 
(etalon) de dezvoltare psiho-comportamentală; 

5. validarea (demonstrarea funcționalității) programelor de învăţare şi formare; 

6. formarea unor capacități de cunoaştere şi autocunoaştere; 

7. utilizarea psihodiagnozei în deciziile din domeniul consilierii şi orientării 
vocaţionale; 

8. sprijinul deciziilor în demersul din psihoterapie, asistență, consultanță 
psihologică; 

9. verificarea unor ipoteze ştiinţifice, utilizarea testelor, ca instrumente de 
cercetare, în cadrul experimentelor ştiinţifice. 

Ne vom referi în cele ce urmează la trei funcții mai relevante ale testării 
psihologice: a). funcția evaluativă, b). funcția decizională şi c). funcţia de verificare a 
ipotezelor ştiinţifice. 

a. Funcţia evaluativă se referă la cunoaşterea şi evaluarea capacităţilor 
psihice individuale, a proceselor psihice şi a structurii de personalitate, precum şi la 
evidențierea variabilității psiho-comportamentale sau a diferențelor interindividuale. 

b. Funcţia decizională vizează utilizarea rezultatelor testării psihologice în 
procesul de luare a unor decizii: în consiliere şcolară şi orientare vocațională; în 
selecția şi orientarea profesională; în demersul psihoterapeutic; în admiterea la colegii 
sau şcoli; în eliberarea atestatelor de liberă practică a unor profesii etc. Procesele 
decizionale implică judecăţi de valoare, respectiv, evaluarea rezultatelor la test în 
termeni de capacități sau performanţe (apt - inapt; eficient - ineficient) sau în termeni 
de compatibilitate între trăsăturile de personalitate şi cerințele activităţii profesionale 
(adecvat, potrivit pentru un job sau nu). 

c. Funcţia de verificare a ipotezelor ştiinţifice. Instrumentele 
psihodiagnostice constituie o bază metodologică importantă în cercetarea ştiinţifică, în 
studierea comportamentului şi psihicului uman. Testele sunt utilizate ca instrumente 
de cercetare în cadrul modelelor experimentale (în domenii precum psihologia 
dezvoltării, psihologia muncii, psihologia diferențială etc), servind la verificarea 
ipotezelor ştiinţifice, la studiul relațiilor complexe dintre procesele psihice sau 
subsistemele personalităţii, studiul influenţei factorii de mediu asupra psihicului etc. 

Ipoteza este un enunţ cu privire la relațiile dintre două sau mai multe 
variabile. Aceste relații urmează a fi confirmate sau infirmate de rezultatele cercetării 
ştiinţifice. De exemplu, în cazul elaborării unei lucrări cu caracter ştiinţific, în care se 
urmăreşte verificarea relației dintre nivelul creativității şi nivelul inteligenței, se pot 


administra teste specifice pentru identificarea nivelurilor celor două dimensiuni, apoi 


se utilizează procedee statistice pentru prelucrarea datelor (calculul coeficienţilor de 
corelație, analiza factorială etc). 

Rezultatele testării psihologice instrumentează în mod esențial activitatea 
psihologului practician şi contribuie la progresul cunoştinţelor ştiinţifice în toate 
domeniile teoretice şi aplicative ale psihologiei. 

Între cele două funcţii ale testării psihologice (evaluativă şi decizională) există 
o strânsă interacțiune. Rezultatele obținute la testele psihologice sunt utilizate în 
procesele de luare a deciziilor privind persoanele evaluate. Spre exemplu, în mediile 
organizaționale, testele asigură baza metodologică necesară pentru evaluare, selecție 
şi recrutare de personal. Funcţia evaluativă reprezintă punctul de plecare în luarea 
unei decizii, influențând decizia în mod substanţial. Astfel, pe baza evaluării şi 
interpretării rezultatelor la testare, examinatorul ia o serie de decizii legate de 
persoanele evaluate: decizia de angajare a unor noi membri în organizaţie (situaţia în 
care se decide faptul de a acorda un anume post unei persoane, în funcție de 
caracteristicile de personalitate, de aptitudini etc.);, decizia de promovare (avansarea 
angajaţilor de la o treaptă la alta în ierarhia organizațională, în urma evaluării 
performanţelor). Evaluatorii au nevoie de criteriile clare de selecție introduse de testele 
psihologice nu doar pentru selecția de personal ci, în egală măsură, pentru evaluarea 
periodică a nivelului performanţelor angajaţilor. 

Sintetizând, scopul final al evaluării în mediile organizaționale este de a lua 
decizii în funcţie de rezultatele obținute la testare. Evaluările realizate pe baza 
administrării testelor şi a interpretării rezultatelor la testare servesc următoarelor 
obiective: angajarea unor noi membri în organizație; avansarea angajaţilor în ierarhia 
organizațională; determinarea nivelului performanțelor angajaților. 

Dacă actul decizional se bazează exclusiv pe informațiile furnizate de test, 
examinatorul are o responsabilitate crescută în interpretarea datelor obținute în urma 
aplicării testelor. De altfel, codul deontologic prevede respectarea unor principii, 
precum competența, responsabilitatea şi integritatea examinatorului. 

Utilizarea excesivă a testelor în organizații este un subiect controversat. 
Evaluarea poate fi nefavorabilă, caz în care persoana evaluată se simte nedreptățită şi 
poate contesta rezultatul la test. Oamenii au dreptul de a fi sau nu de acord cu 
evaluarea făcută (Urbina, 2004). Rezultatele evaluării pot fi atacate dacă decizia se 
sprijină doar pe rezultatul la test. Deşi se subliniază importanța completării 
informațiilor furnizate de test cu datele obţinute prin utilizarea altor metode 
(observația şi interviul), în realitate, din motive cum ar fi economia de timp 


(necesitatea de a evalua simultan mai mulți indivizi, nevoia de a realiza rapid 


evaluarea), un număr mare de decizii luate în organizaţii, se bazează exclusiv pe 
rezultatele obținute în urma aplicării testului şi se neglijează importanța altor metode. 

Performanţa la test şi performanța reală. Legat de utilizarea testelor în diverse 
domenii ale evaluării psihologice, apare întrebarea dacă performanțele la test reflectă 
într-adevăr performanțele reale ale subiectului, altfel spus, dacă rezultatele testării 
psihologice reflectă cu acuratețe realitatea subiectivă a persoanei evaluate. În acest 
context trebuie să subliniem atât valenţele cât şi limitele instrumentelor 
psihodiagnostice. Testele psihologice constituie surse valoroase de informații, 
importante în procesul cunoaşterii individului, în evaluarea aptitudinilor şi a 
structurii personalităţii. Pe de altă parte, testele au şi o serie de limite intrinseci, care 
țin de construcția testului şi de obiectivele limitate ale acestora în evaluare. De 
exemplu, o persoană poate obține un scor mic la un test de inteligență matematică. 
Rezultatul ne dă informaţii doar despre nivelul inteligenței matematice, dar nu şi 
despre alte fațete ale inteligenței subiectului, care ar putea obține la un test de 
inteligență verbală, de exemplu, un scor foarte mare. Din acest motiv se recomandă 
utilizarea unor baterii de teste în evaluarea individului, care să evidențieze atât 
punctele forte, cât şi zonele vulnerabile ale acestuia. 

Performanțele la test nu reflectă întotdeauna performanțele reale ale 
individului. Rezultatele testelor sunt influențate atât de obiectivele testului (ce îşi 
propune testul să măsoare), cât şi de o serie de factori, interni şi externi, care pot 
exercita o influență perturbatoare asupra scorului final la test. Factorii perturbatori 
care pot influența în sens negativ rezultatele la testare se clasifică în două categorii: a) 
factori externi (obiectivi): condiţiile fizice în care are loc administrarea testului şi b) 
factori interni (subiectivi): emotivitatea subiectului, nivelul ridicat de anxietate legat de 
situaţia de testare, încrederea redusă în forțele proprii, teama de eşec, nevoia de a face 
impresie bună, tendința de a răspunde în sensul dezirabilităţii sociale ect. 

Tocmai pentru a contracara influențele negative ale acestor factori se impune 
utilizarea altor metode complementare, cum ar fi metoda observației şi interviul. 
Esenţa unui demers psihodiagnostic complex constă în combinarea informațiilor 
furnizate de test cu datele obținute prin aplicarea altor metode. Când testele sunt 
utilizate pentru a lua decizii semnificative legate de indivizi, rezultatele la test ar trebui 
să fie parte integrantă dintr-o strategie complexă de evaluare, dintr-un proces 
decizional bine planificat şi organizat, care să ia în considerare contextul particular în 
care are loc testarea, limitele testului, influenţa factorilor perturbatori şi alte surse de 


evaluare, care să completeze rezultatele obținute la test (Urbina, 2004). 


Tema II. CONCEPTUL DE NORMALITATE PSIHICĂ 


Obiectivul final al testării psihologice este evaluarea condiției psihice a 
persoanei şi plasarea acesteia de-a lungul unui continuum al normalităţii. În 
literatura de specialitate sunt conturate trei modalități de abordare a conceptului de 
normalitate: perspectiva statistică, perspectiva socio-culturală; perspectiva psiho- 
medicală (Minulescu, 2003; Atkinson et all, 2002). 

Normalitatea este o condiție umană care nu se poate cuantifica precis. În 
pofida dificultății de a trasa granița dintre normalitate şi anormalitate, eforturile 
teoreticienilor şi cercetătorilor sunt orientate în direcția identificării elementelor 
definitorii pentru condiția psihologică sănătoasă, respectiv, pentru condiția patologică. 
Întrebarea la care încearcă să răspundă specialiştii este: „Cum diferențiem 
comportamentul normal de cel anormal?” sau „Care sunt criteriile de diferenţiere între 
normalitate şi anormalitate?” 

I. Perspectiva statistică (normalitatea statistică). Din perspectivă 
statistică, criteriul de diferenţiere între comportamentul normal şi cel anormal îl 
constituie frecvența statistică (norma). „Normale” sunt acele manifestări psiho- 
comportamentale frecvent întâlnite într-o populaţie. Conform abordării statistice, cu 
cât un fenomen este mai frecvent, cu atât poate fi considerat mai normal şi invers, cu 
cât este mai rar, mai îndepărtat de media statistică, cu atât apare ca fiind anormal. 

Comportamentul normal este întâlnit la majoritatea oamenilor, are frecvență 
statistică (evidenţiată prin analize statistice). În psihodiagnoză, distribuţia rezultatelor 
la teste ia forma curbei lui Gauss; normalitatea statistică se bazează pe descrierea 
statistică a fenomenelor psihologice conform repartiției gaussiene. De exemplu, dacă 
se administrează un test de aptitudini intelectuale unui grup de subiecți, vom observa 


că rezultatele obținute urmează curba lui Gauss: 68% se înscriu în zona normalului 


(porțiunea mediană), iar extremele reprezintă abaterile de la normalitate, în sens 

pozitiv sau negativ. 


Reprezentarea grafică redă modul de distribuţie a rezultatelor de-a lungul 
unui continuum. În exemplul dat, testarea nivelului inteligenței, depăşirea nivelului 
de normalitate statistică se poate face fie spre rezultate mai bune (peste medie), fie 
spre rezultate mai slabe (sub medie); astfel, obținem diferite tipuri de răspunsuri la 
test, de la performanțe scăzute (retard mintal) la performanţe înalte (coeficient de 
inteligență superior, peste medie). 

II. Perspectiva socio-culturală (normalitatea socială). Din perspectivă 
socio-culturală, criteriile de diferențiere între normalitate şi anormalitate sunt 
reprezentate de modelele valorice (sociale, culturale), promovate într-o societate. 
Fiecare societate promovează un ansamblu de norme sociale, culturale, de reguli sau 
modele de comportament, standarde scrise sau nescrise, a căror încălcare atrage o 
serie de sancțiuni din partea grupului social. 

Noţiunea de normalitate variază de la un mediu socio-cultural la altul. 
Societăţile diferă de la una la alta, prin urmare şi modele valorice sunt diferite: ceea ce 
este considerat normal într-o societate, poate fi considerat anormal într-o alta. 

Exemple: 

- în ţările musulmane se consideră „normal” ca femeile să poarte voal pentru 
a-şi acoperi fața; 

- proximitatea ( spaţiul interpersonal) variază de la o cultură la alta; 

- a te îmbrăca în alb la o înmormântare în China este ceva firesc; 

- membrii unor triburi africane nu consideră că este neobişnuit să auzi voci 
când de fapt nu este nimeni în preajmă sau să vezi ceva când nu există nimic acolo, 
dar asemenea comportamente sunt considerate anormale de către majoritatea 
societăților (Atkinson et all, 2002). 

Conceptul de normalitate este dinamic, se schimbă nu doar de la o societate la 
alta, ci se modifică, în timp, în cadrul aceleaşi societăți. Comportamente considerate 
anormale acum 50 de ani tind să fie văzute, în prezent, mai degrabă ca nişte preferințe 
sau componente ale stilului de viață decât semnele unei anormalități (Atkinson et all, 
2002). 

III. Perspectiva psiho-medicală (normalitatea psihică). Normalitatea 
psihică este asociată cu starea de sănătate (conceptul de sănătate mentală) şi cu 
starea de bine, dată de echilibrul fizic şi psihic, de funcționarea armonioasă, adecvată, 
unitară, integrată a organismului şi a psihicului. Conceptul de sănătate se referă la 
echilibrul fizic şi psihic al persoanei, la ritmuri fiziologice, afective, motivaţionale, 


adaptate solicitărilor mediului. Starea de sănătate reflectă echilibrul dinamic dintre 


organism şi mediu, iar perturbarea echilibrului psihosomatic este considerată una 
dintre cauzele majore ale apariției tulburărilor psihice. 

În încercarea de definire a condiţiei normalităţii psihice, psihologii umaniști 
(C. Rogers, A.H.Maslow) au identificat o serie de caracteristici ale personalității 
mature, autonome, integrate, respectiv, ale condiţiei de sănătate mentală. Deşi 
noțiunea de normalitate este relativă, iar linia de demarcație între normalitate şi 
anormalitate este departe de a fi clară, există totuşi un consens între specialişti 


asupra parametrilor (indicatorilor) condiţiei de normalitate: 


Indicatori ai normalității psihice 
- condiția Eului (Eul înțeles în sens psihanalitic, ca instanță a aparatului psihic): Eu 
matur, autonom, puternic; imagine de sine pozitivă, încredere in sine; autonomie, 
independență, asertivitate; 
- conştiinţa de sine: nivel crescut de conştientizare, capacitate de autoevaluare, 
introspecție; 
- maturitate emoțională; abilitatea de a învăța din experiența trecută; capacitatea de a 
gestiona trăirile afective negative; echilibru afectiv; stare de confort psihic; tonus 
hedonic; optimism; capacitatea de a experimenta starea de bine; 
- rezistenţă la frustrare, capacitatea de a depăşi situațiile conflictuale; rezistența la 
acțiunea factorilor perturbatori; nivel redus de anxietate; 
- capacitatea de adaptare la mediu (coping); flexibilitate, spontaneitate, deschidere la 
experienţă, receptivitate la nou; 
- percepții realiste; capacitatea de a percepe corect lumea şi propria persoană; 
- capacitatea de a acorda un sens vieții, existența unei direcții existențiale, a unei 
concepții unitare despre viață; 
-  autorealizare, tendința de actualizare a potenţialului şi a resurselor personale; 
capacitate de creație, nevoia de realizare de sine (vezi conceptul de autoactualizare, 


A.H.Maslow, C.Rogers; conceptul de individuare, C.G. Jung). 


Indicatori ai anormalităţii: 
- Eu dependent, imatur, vulnerabil, redusă încredere în forțele proprii, imagine de sine 
negativă; 
- rezistență scăzută la frustrare, stare de disconfort psihic, nivel ridicat de anxietate, 
trăiri afective negative de insecuritate, teamă, culpabilitate; 
- pierderea randamentului (eşec şcolar, profesional), a poftei de viață; 
- incapacitate de a stabili şi menţine relaţii sociale, incapacitate de adaptare la 


solicitările mediului extern; 


- tendința de a distorsiona realitatea, incapacitate de a percepe corect realitatea; 

- diminuarea funcțiilor critice, raționale, a autocontrolului, a capacităţii de 
discernământ; 

- tulburări în funcționarea organismului (tulburări ale ritmurilor biologice, tulburări 
de somn, tulburări ale comportamentului alimentar, sexual etc.). 

- dezorganizarea vieții psihice, pierderea direcției existențiale, funcționarea la un nivel 


inferior de organizare a vieții psihice, regresii, blocaje etc. 


Tema III. TESTUL PSIHOLOGIC. DEFINIŢII ŞI CLASIFICĂRI 


Testul psihologic este un procedeu de investigație standardizat, utilizat pentru 
evaluarea şi determinarea modului de funcționare psihică a individului, prin 
intermediul răspunsurilor la diferite probe psihodiagnostice. Testul constă într-o serie 
de probe prin intermediul cărora culegem informaţii despre individ, în scopul 
evaluării, stabilirii unui diagnostic şi formulării unor predicții. După Anastasie (1954), 
testul reprezintă „o măsură obiectivă şi standardizată a unui eşantion de 
comportamente.” După H. Pieron (1938), testul desemnează "orice experiență 
psihologică destinată a permite o determinare numerică, măsurarea unui proces, a 
unei funcții, care se efectuează cu scopul de a caracteriza un individ supus unor 
probe determinate”. 

În definițiile clasice ale testelor psihologice regăsim elementele comune ale 
construcției instrumentelor psihodiagnostice: 

1. cuantificarea („măsură obiectivă”; „notarea numerică”) - este procesul 
prin care se atribuie o serie de punctaje sau numere unor variabile psihice. 

2. standardizarea - vizează crearea unor condiții identice pentru toți 
subiecții examinați (standardizarea instructajului, a conţinutului testului, a timpului 
de lucru, a modalităţii de administrare, a cotării şi interpretării rezultatelor etc). 

3. obiectivitatea - construcția testului după principii ştiinţifice clare şi 
obiective ( definirea şi operaţionalizarea corectă a constructului măsurat; generarea 
itemilor şi selecția itemilor relevanți din perspectiva capacităţii lor de măsurare 
obiectivă a caracteristicilor şi însuşirilor psihice; tehnici precise de cotare a 
răspunsurilor). 

4. proprietăți metrologice bine definite ( fidelitate, validitate). 

5. existența sistemelor de etalonare - etalonul reprezintă unitatea de 
măsură la care se raportează performanțele individului pentru a vedea unde se 


plasează acestea în raport cu performanţele altor indivizi. Comportamentul individului 

este evaluat, prin comparaţie statistică, cu cel al altor indivizi, iar rezultatele testelor 
standardizate capătă semnificaţie cantitativă, prin raportarea la rezultatele unui grup 
de referință (grup normativ). 

6. capacitatea testului de a determina nivelul performanței subiectului şi de a 
surprinde diferenţele interindividuale - capacitatea testului de a exprima nivelul 
aptitudinilor sub forma unui scor, a unui punctaj care să permită clasificarea sa în 


raport cu performanțele altor indivizi. 


Clasificarea testelor 
Dintre taxonomiile testelor psihologice întâlnite în literatura de specialitate, 
amintim clasificările realizate de M. Albu (1998), M. Minulescu (2003), A. Stan (2002). 
Sintetizând informaţiile din lucrările autorilor menționați, prezentăm în continuare o 
descriere sistematizată a principalelor modalități de clasificare a instrumentelor 


psihodiagnostice: 


Clasificarea testelor 


conținutul măsurat (obiectivul | teste de aptitudini, teste de personalitate şi teste 
testului) de achiziţie 


numărul de dimensiuni evaluate | teste unidimensionale şi teste multidimensionale 


Aşa cum subliniază Stan (2002), specialistul care se interesează de un test în 
scopul de a-l utiliza în activitatea sa, doreşte în primul rând să cunoască obiectivele 
testului, ce variabile sunt măsurate, ce caracteristică examinează, de fapt, respectivul 


procedeu de investigație psihodiagnostică. 


1. În funcţie de conţinutul măsurat, s-a impus clasificarea testelor în trei mari 
categorii: 

a. teste de aptitudini - în această categorie intră testele de aptitudini speciale, 
testele de aptitudini generale, testele de randament; 

b. teste de personalitate - instrumentele psihodiagnostice utilizate pentru 
evaluarea structurii personalității, pentru identificarea trăsăturilor de personalitate şi 
stabilirea profilului psihologic (de exemplu: C.P.I (Chestionarul de Personalitate 
California), 16 P.F.Q. (Chestionarul 16 Factori primari), E.P.Q. (Chestionarul de 


Personalitate Eysenck), M.M.P.I ( Inventarul Multifazic de Personalitate Minnesota) 

c. testele de achiziție (teste educaţionale, teste ocupaţionale) - urmăresc 
evaluarea cunoştinţelor şi abilităților dobândite prin exercițiu, şcolarizare, experiență 
profesională. 

2. În funcţie de numărul de componente ale testului (numărul de dimensiuni 
cuprinse în evaluarea psihodiagnostică), distingem între: 

a. teste unidimensionale - sunt probe simple, unidirecționate, centrate pe 
investigarea unei singure abilități sau a unui singur factor (de exemplu, testele de 
memorie auditivă). 

b. teste multidimensionale - sunt probe complexe, urmăresc evaluarea mai 
multor fațete ale unui construct (de exemplu, Scalele de inteligență Wechsler măsoară 
abilitățile verbale, abilitățile matematice, de calcul matematic, abilitățile mnezice etc). 

3. După modul de aplicare, respectiv, posibilitatea de a examina simultan mai 
mulți subiecți, deosebim între: 

a. teste individuale (se aplică unui singur individ); 
b. teste colective (se administrează unui grup de indivizi). 

Testele individuale permit observarea manifestărilor psihocomportamentale ale 
subiectului în timpul examinării şi culegerea unui număr mai mare de informații 
despre persoana evaluată, prin utilizarea unor metode complementare (observaţia şi 
interviul). Atât administrarea individuală cât şi administrarea colectivă a testelor 
prezintă o serie de avantaje şi dezavantaje: „Testul individual are dezavantajul de a 
aloca un timp de aplicare crescut pentru un singur subiect, dar are avantajul că oferă 
posibilitatea de a observa mai bine reacțiile particulare în timpul examinării. Testul 
colectiv are ca principal avantaj economia temporală a examinării şi ca dezavantaj 
observarea insuficientă a subiectului”. Stan (2002, p.111). Potrivit aceluiaşi autor, în 
psihodiagnoza modernă se remarcă tendința de transformare, prin computerizare, a 
testelor individuale în teste colective. Variantele computerizate ale testelor se utilizează 
în special în situațiile administrării în grup, o astfel de aplicare prezentând avantajul 
economiei de timp. 

4. În funcţie de durata administrării (limita de timp necesară pentru 
efectuarea testului), acestea se împart în două categorii: a). teste cu timp liber 
(subiectul rezolvă testul în ritmul propriu, nu există o limită de timp) şi b). teste cu 
timp strict, impus (timpul de lucru este standardizat, examinatorul cronometrează 
durata administrării şi, indiferent dacă subiectul a terminat sau nu proba, îi cere 
subiectului să se oprească în momentul în care intervalul de lucru prevăzut de test s-a 
încheiat). 

5. Din punctul de vedere al materialului folosit sau al mediului informațional, 


există: a. teste verbale (utilizează limbajul în producerea răspunsului la itemi); şi b. 

teste non-verbale (folosesc imagini sau obiecte; presupun manipularea obiectelor şi se 
bazează pe abilitățile de reprezentare spațială). 

6. În funcţie de gradul de standardizare şi cuantificare, distingem două tipuri 
de teste: 

a. teste psihometrice standardizate (etalonate) — sunt teste înalt structurate, cu 
răspuns închis: subiectul trebuie să aleagă dintr-o serie de răspunsuri oferite 
(multiple choice) sau din variante de răspuns standardizate (dihotomice, trihotomice, 
tip scală). 

b. teste nestandardizate, slab structurate — sunt teste cu răspuns deschis; în 
această categorie intră testele proiective, testele de creativitate, în care subiectul are 
libertatea producerii răspunsului. 

Conform standardelor internaționale şi reglementărilor A.P.A. (The American 
Psychological Association), testele psihologice se clasifică, în funcţie de nivelul de 
calificare şi compentență necesar pentru administrarea lor, în trei categorii: a). testele 
de nivel A; b) testele de nivel B; b) testele de nivel C (Mitrofan, 2005). 

a). Testele de nivel A pot fi administrate, scorate şi interpretate, cu ajutorul 
manualului, de către orice persoană, indiferent de calificarea ei profesională; se 
utilizează în mediul educaţional sau în mediul organizațional (de exemplu, testele de 
cunoştinţe, testele de achiziție). 

b) Testele de nivel B pot fi utilizate de persoanele care au absolvit studii 
universitare de specialitate (psihologie, asistență socială, psiho-sociologie). 

În categoria testelor de nivel B intră instrumente psihodiagnostice cum ar fi 
testeler de aptitudini ( de exemplu, Matricile Progresive Raven; BTPAC (Bateria de 
Teste Psihologice de Aptitudini Cognitive), CAS (Cognitrom Assessment System) şi 
tehnicile proiective simple, care nu necesită un training specializat ( Testul Arborelui, 
Desenul Persoanei, Desenul Familiei). 

c). Testele de nivel C pot fi utilizate doar de persoane calificate pentru uzul 
respectivelor teste; necesită un set de abilități şi competenţe certificate prin atestate, 
obținute în urma participării la traininguri specializate (sub supervizarea unui 
psiholog calificat) . De asemenea, dreptul de utilizare îl au şi specialiştii care dețin 
titlul de doctor în psihologie. 

Cu privire la aplicabilitatea testelor, precizăm că principalele domenii în care se 
utilizează şi se administrează testele psihologice, sunt: consiliere psihologică şi şcolară 
(instituţiile şcolare); evaluare, selecție, recrutare personal în mediile organizaționale; 


psihologie clinică (evaluare, diagnoză). 

Orice test presupune o îndelungată activitate ştiinţifică preliminară care stă la 
baza elaborării, construcției şi verificării sale. Manualul testului include un set 
complet de informaţii care vizează principiile construcției testului, caracteristicile 
psihometrice ale instrumentului psihodiagnostic, modul de scorare şi interpretare a 
rezultatelor etc. O schemă generală a modalităţii de utilizare şi administrare a 


testului, include următoarele aspecte teoretice şi practice: 


Scurt istoric - informaţii despre autorul testului şi modalitatea de construcție a 
testului 
- concepţia teoretică care a stat la baza construcţiei testului 
- ce îşi propune să măsoare (să evalueze) 
testului - în ce situaţii se poate utiliza (aplicabilitatea) 
- descrierea testului, conținutul scalelor, numărul de itemi 
testului - gradul de concordanţă dintre itemi şi constructul măsurat 
Validitatea - proprietatea testului de a măsura exact ceea ce îşi propune să 
măsoare 
- cum a fost validat testul?; informaţii legate de procedura de validare 
(validitatea de construct, de criteriu, de conținut) 


- în ce măsură setul de itemi construiți măsoară constructul pe care 
îşi propune testul să îl evalueze 


Fidelitatea - în ce măsură testul are capacitatea de a arăta aceleaşi valori la o 
nouă aplicare 
- valoarea coeficienţilor de fidelitate; 


Administrarea | - cum se realizează instructajul; timpul de aplicare 

testului - modul de administrare (individual sau colectiv) 

- materialele necesare: variante computerizate, tip creion- hârtie, foaie 
de răspuns, obiecte etc. 

Scorarea - modul de cotare a rezultatelor la test: informații legate de 
cuantificarea variabilelor psihice (numărul de puncte care se acordă 
răspunsurilor corecte, respectiv incorecte) 

- cheia răspunsurilor corecte 
- grila de corecție în funcție de care se realizează scorarea 
răspunsurilor subiectului 


Etalonul - unitatea de măsură la care sunt raportate performanțele individului 


Interpretarea |- stabilirea unor baze metodologice comune pentru interpretarea 
rezultatelor datelor obținute 


Manualul testului trebuie să includă informaţii complete despre 


caracteristicile metrologice ale testului: procedura de validare a instrumentului 
psihodiagnostic, metodele de determinare a fidelității, valoarea coeficienţilor de 
fidelitate etc. Pentru ca un test să fie considerat un instrument eficient de evaluare 
trebuie, înainte de toate, să aibă proprietăți metrologice bine definite. 

Fidelitatea testului (Albu, 1998; Minulescu, 2003) reprezintă proprietatea 
instrumentului de măsură de a arăta aceeaşi valoare (sau rezultate relativ 


asemănătoare) la o nouă aplicare. 


14 


Metodele utilizate pentru determinarea fidelității testelor sunt: 1. metoda test- 
retest; 2. metoda formelor paralele; 3. metoda analizei consistenței interne şi 4. 
coeficienți de fidelitate interevaluatori. 

1. Metoda test-retest constă în administrarea aceluiaşi test, pe acelaşi lot de 
subiecți, în două momente diferite. Se calculează coeficienții de corelație între 
scorurile obținute la prima testare şi rezultatele obținute la a doua testare. Metoda 
evaluează gradul în care scorurile obținute la test sunt constante de la o administrare 
la alta. 

2. Metoda formelor paralele constă în administrarea, pe acelaşi lot de subiecți, 
a două teste paralele. Testele sunt asemănătoare (dar nu identice) sub aspectul 
numărului de itemi, al gradului de dificultate etc. Se calculează coeficientul de 
corelație între scorurile obținute la cele două forme ale testului; valoarea calculată 
reprezintă coeficientul de echivalență. 

3. Metoda analizei consistenţei interne se utilizează pentru determinarea 
gradului în care itemii sunt intercorelați şi a gradului în care itemii evaluează 
constructul pe care îşi propun să îl măsoare. Coeficienţii consistenței interne se 
calculează pe baza scorurilor obținute la un test administrat o singură dată. 

4. Coeficienţii de fidelitate interevaluatori sunt necesari în determinarea 
fidelității testelor proiective şi a testelor de creativitate şi arată gradul de corelație 
dintre scorările realizate în mod independent de mai mulți evaluatori. 

Validitatea testului (Albu, 1998; Minulescu, 2003) reprezintă proprietatea 
testului de a măsura exact ceea ce îşi propune să măsoare. Procesul de validare 
determină corectitudinea interpretărilor scorurilor obținute prin testare. 

Tipuri de validitate: 

1. Validitatea de construct (conceptuală) - definirea şi operaţionalizarea corectă a 
constructului pe care testul îşi propune să îl evalueze. 

2. Validitatea de conținut - în ce măsură itemii cuprinşi în test sunt 
reprezentativi pentru constructul pe care testul intenționează să îl măsoare. 

3. Validitatea relativă la criteriu - relaţia dintre scorul obținut la un test şi un 


anumit criteriu sau o performanţă externă. 

Tema IV. APTITUDINILE. 
DEFINIŢIE ŞI CARACTERIZARE GENERALĂ. 
TEORII ALE APTITUDINILOR 


Aptitudinile desemnează un ansamblu de însuşiri psihice şi fizice, relativ 
stabile, care permit obținerea unor performanţe în unul sau în mai multe domenii de 
activitate. (Zlate, 2000; Golu, 2005) 

Aptitudinile sunt sisteme organizate de însuşiri ale proceselor psihice care 
asigură performanța (succesul, reuşita, randamentul, eficiența) în activitate. Prin 
însuşiri psihice înțelegem toate caracteristicile proceselor psihice (senzoriale şi 
cognitive) care facilitează realizarea cu succes a activității în diferite domenii 
(matematice, literare, artistice, tehnice, sportive etc): 

- acuitatea senzorială vizuală, auditivă, tactilă etc. (proprietăți ale proceselor 
psihice senzoriale); 

- rapiditatea memorării, engramare rapidă, precizia şi durata memoriei, 
trăinicia păstrării informațiilor, viteza şi acuratețea reactualizării (calități ale 
proceselor mnezice); 

-  fluiditatea, flexibilitatea, elaborarea, originalitatea, viteza de procesare a 
informațiilor, ritmul de restructurare cognitivă, perspicacitatea şi 
profunzimea gândirii, noutatea, originalitatea construcțiilor imaginative 
(atribute ale proceselor cognitive); 


- fluența verbală, cursivitatea, elaborarea, flexibilitatea limbajului etc. 


Aptitudinile, deşi îşi au originea în procesele psihice, nu se identifică cu 
acestea şi nu reprezintă doar simple însumări ale însuşirilor proceselor psihice. 
Aptitudinea reprezintă sinteza caracteristicilor dominante ale proceselor psihice. 
Neveanu (1969, p.64) afirmă că aptitudinile se bazează „pe sisteme de operații 
superior dezvoltate şi eficiente.” După Stan (2002, p.118), aptitudinile sunt 
„caracteristici cognitive responsabile de achiziția şi de tratarea informației”. 

Nivelul aptitudinilor individului reflectă modul de dezvoltare, structurare, 
integrare şi funcționare al tuturor proceselor şi funcțiilor psihice. Aptitudinile de care 
dispune omul sunt demonstrate prin rezultatele deosebite obținute în activitate, sunt 
relativ stabile şi permit predicția performanțelor superioare viitoare (Neveanu, 1969). 

În analiza activităţii de muncă, criteriile de apreciere a aptitudinilor sunt 
viteza, (rapiditatea) şi corectitudinea (precizia) cu care sunt executate sarcinile sau 
activitățile. Din perspectiva testării aptitudinilor, parametrii rapiditate şi corectitudine 


constituie, de asemenea, criterii de evaluare a aptitudinilor, în sensul că se urmăresc 

corectitudinea şi viteza de execuţie a unor probe la test. Viteza de răspuns la sarcinile 
testului reflectă rapiditatea prelucrării informaţiilor (procesările cognitive rapide), iar 
acuratețea (precizia răspunsului) exprimă calitatea procesărilor la nivel cognitiv. 
Testele de aptitudini se administrează într-un interval de timp standardizat tocmai 
pentru a evalua performanța subiectului în condiţiile limitei de timp, precum şi pentru 
a identifica diferenţele interindividuale sub aspectul performanței. 

Rezolvarea probelor la testele de aptitudini presupune mobilizarea 
subiectului pentru a atinge un nivel de randament cât mai înalt. Răspunsurile la 
testele de aptitudini se apreciază, în raport cu stimulii administrații sau probele 
testului, în termeni de corect-incorect. Răspunsurile la testele de personalitate nu pot fi 
considerate „bune” sau „rele”; acestea se bazează pe autoevaluări influențate de 
sistemul moral - valoric al examinatului (imagine de sine, convingeri personale, 
preferinţe etc.). 

Din punctul de vedere al probelor utilizate pentru evaluarea aptitudinilor şi al 
rapidităţii cu care subiectul răspunde la itemi, Stan (2002. p.113) clasifică testele de 
aptitudini în două categorii: testele de rapiditate (speed tests) şi testele de nivel (power 
tests). „Testele de rapiditate cuprind sarcini (itemi) de dificultate medie şi uşoară, într- 
un asemenea număr încât nici un subiect nu poate să răspundă la întreg testul într- 
un timp prestabilit. Un exemplu pentru testele de rapiditate este testul Bourton- 
Amfimov, unul dintre cele mai vechi (datează din 1895) în care i se cere subiectului să 
bareze literele O şi C în cadrul unor rânduri tipărite ce conțin diverse litere. Se pune 
accentul pe aprecierea randamentului, pe rapiditatea în rezolvarea sarcinilor. Testele 
de nivel (numite în literatura de specialitate de limbă engleză „power test” sau „level 
test”) cuprind sarcini care cresc continuu gradul de dificultate, încât ultimele sarcini 
abia sunt rezolvate, în pofida limitei de timp generoase”. 

Aptitudinile în sistemul de personalitate. În literatura de specialitate (Neveanu, 
1969; Golu, 2005; Zlate, 2000), reprezentarea schematică a fațetelor personalităţii 
include trei laturi ale sistemului de personalitate: 

1. temperamentul - definit ca latura dinamico-energetică a personalității; 

2. caracterul - conceptualizat ca latura relațional-valorică a personalităţii; se 
formează prin asimilarea modelelor valorice promovate în mediul social şi în contextul 
interacțiunilor sociale; 

3. aptitudinile — desemnează latura instrumental-operaţională a personalităţii. 

Nucleul caracterului îl constituie ansamblul atitudinilor subiectului față de el 
însuşi, față de muncă şi faţă de ceilalţi. Între aptitudini şi caracter există o strânsă 
interacțiune, trăsăturile de caracter influențând (pozitiv sau negativ) dezvoltarea 


aptitudinilor şi, în general, activarea resurselor personale. Dezvoltarea aptitudinilor 

implică exercițiu sistematic, acumulare de experiență şi interes pentru un anumit 
domeniu de activitate. Trăsăturile de caracter pozitive (responsabilitatea, perseverenta, 
conştiinciozitatea, tenacitatea în atingerea scopurilor) asigură menținerea eforturilor 
în direcția atingerii scopurilor şi finalizării activităţii. Trăsăturile caracteriale negative 
(lene, nervozitate, lipsa perseverenței) nu permit valorificarea aptitudinilor. Relaţia 
dintre aptitudini şi caracter explică de ce indivizi talentați, dar insuficient motivaţi, nu 
obțin performanțe, în timp ce indivizi mai puţin înzestrați, dar conştiincioşi, 
responsabili, obțin succese în activitatea profesională. Indiferent cât de înzestrat este 
individul sub aspect aptitudinal, în absența unor trăsături caracteriale pozitive, 
aptitudinile rămân la stadiul de potențialitate. 

Dacă ar fi să ne reprezentăm subsistemul aptitudinal sub forma unei 
piramide (Golu, 2005), la baza ei am avea aptitudinea, pe următoarea treaptă 
capacitatea, apoi talentul, iar la vârful piramidei, geniul. 

Unii autori realizează o delimitare conceptuală între aptitudine şi capacitate. 
Aptitudinea se situează la nivelul potenţialității, ca premisă a dezvoltării ulterioare. 
Capacitatea reprezintă aptitudinea activată, dezvoltată şi consolidată prin învăţare, 
exercițiu sistematic şi experiență. Talentul desemnează ansamblul calităților psihice, 
aptitudinilor (sistemelor operaționale) şi trăsăturilor de personalitate care permit 
obținerea unor performanțe superioare şi a unor realizări originale în diferite domenii 
de activitate. Geniul, termen introdus de Francis Galton (1869), desemnează persoane 
supradotate, cu abilități intelectuale superioare. Geniul reprezintă cea mai înaltă 
formă de dezvoltare a aptitudinilor; este asociat cu o extraordinară capacitate 
creatoare, cu abilitatea de a produce idei şi produse noi, originale, spectaculoase. 
„Nivelul cel mai înalt la care se poate realiza dezvoltarea şi integrarea aptitudinilor 
speciale şi a celor generale este cel al talentului şi al geniului. Atât talentul, cât şi 
geniul se distanțează semnificativ prin performanțele lor de restul reprezentanților 
domeniului sau domeniilor considerate. Dar cele două structuri se şi deosebesc între 
ele, nefiind echivalente. Astfel, în vreme ce performanţele talentului se încadrează în 
coordonatele valorice ale „epocii”, îmbogăţind într-o anumită continuitate logică 
tezaurul existent, performanțele geniului creează o epocă nouă într-un domeniu sau 
în mai multe domenii, punând bazele unui nou curent, unui nou stil, a unui nou mod 
de gândire etc. (Golu, 2005, p.817).” 

Sub aspectul dotării aptitudinale există diferențe  interindividuale 
semnificative: unii oameni au predominant aptitudini matematice, alții aptitudini 
tehnice, alţii aptitudini literare etc. În limbajul curent se folosesc termenii „apt” sau 
„inapt”, "dotat" sau "nedotat" pentru a desemna înzestrarea aptitudinală a unui 


individ. 

Nivelul de dezvoltare al unei aptitudini se manifestă prin rezultatele concrete 
obținute în activitatea profesională. „Dacă activitatea ştiinţifică, tehnică, socială, 
artistică a cuiva este deosebit de eficientă, de originală şi de fecundă, presupunem pe 
drept cuvânt că şi procesele psihice care sunt implicate în realizarea respectivei 
activități şi se exprimă în produsele ei se realizează la un nivel superior. Psihologic 
vorbind, prin aptitudini se caracterizează, din punct de vedere calitativ, activitatea 
psihică (Neveanu, 1969, p. 63).” Întrucât prezența aptitudinilor este evidențiată şi 
demonstrată în cadrul activității umane, analiza produselor activității constituie o 
sursă valoroasă de informaţii, care ne permite să apreciem tipul şi nivelul aptitudinilor 
individuale. Pe lângă administrarea testelor de aptitudini, metode de evaluare eficiente 
sunt interviul, observația şi metoda analizei produselor activității. 

Metoda analizei rezultatelor concrete ale activității este importantă atât în 
evaluarea adulților, cât şi a copiilor. Analizând produsele activității de joc sau 
rezultatele activității şcolare, obținem informații semnificative despre abilitățile 
copilului. Spre exemplu, datele obţinute la un test de inteligență verbală, pot fi 
completate de informaţiile legate de performanțele şcolare ale copilului la limba 
română. Astfel de criterii externe de evaluare constituie parte integrantă a procesului 


de validare a testului (validitatea de criteriu). 


Teorii ale aptitudinilor 

În literatura de specialitate au fost elaborate mai multe modele teoretice 
asupra genezei, naturii şi dezvoltării în timp a aptitudinilor. Disputa legată de raportul 
înnăscut-dobândit a generat apariţia a trei teorii mai importante: 1) teoria biologizantă; 
2) teoria factorilor de mediu; 3) teoria dublei determinări. 

1. Teoria biologizantă absolutizează rolul eredității, maximizează influența 
factorilor genetici în dezvoltarea aptitudinilor. Potrivit acestei teorii, aptitudinile sunt 
înnăscute, sunt condiționate de potențialul ereditar. Originile acestei teorii sunt în 
cercetările lui F. Galton asupra eredității. În lucrarea Hereditary Genius (1869), Galton 
consideră că aptitudinile sunt determinate genetic (geniul este înnăscut), sunt 
transmise de la părinți la urmaşi şi se manifestă de la vârste foarte precoce. 

În susţinerea afirmațiilor sale, Galton a adus drept argumente, exemple de 
familii din care, în generaţii succesive, s-au remarcat reprezentanți cu aptitudini 
deosebite în domenii diferite. Galton a utilizat metoda genealogiilor (studiul arborelui 
genealogic), a realizat o analiză longitudinală a unor familii celebre (muzicieni, 
matematicieni, naturalişti, scriitori etc) şi a demonstrat existența unui număr mare al 
descendenților care prezentau aptitudini în domeniul cercetat, precum şi precocitatea 


manifestărilor aptitudinale. 

Argumente în sprijinul ideii manifestării precoce a aptitudinilor (Zlate, 2000, 
p.263): Mozart a manifestat aptitudini muzicale de la vârsta de 4 ani; Enescu la vârsta 
de 7 ani a intrat la Conservatorul de muzică din Viena; Goethe la 8 ani scria poezii; 
Maiorescu a absolvit Academia Theresiana din Viena la 18 ani, la 19 ani şi-a susținut 
teza de doctorat iar la 23 de ani era profesor universitar. Pe de altă parte, există însă 
şi contraargumente (exemple de personalități care au avut dificultăți de adaptare 
şcolară sau care au manifestat aptitudini speciale la vârste foarte înaintate): Verdi a 
fost respins la conservator, Newton era ultimul din clasă, Hegel a absolvit seminarul 
cu calificativul „idiot”; Scott a scris primul său roman la vârsta de 34 de ani; 
Cervantes a creat opera sa capitală la 60 de ani. 

2. Teoria factorilor de mediu îşi are originea în ideile behaviorismului, 
orientare psihologică întemeiată de psihologul american J. B. Watson. Potrivit acestei 
teorii aptitudinile sunt dobândite, se formează şi se dezvoltă în decursul vieții 
individului. Teoria factorilor de mediu minimalizează influența factorilor genetici şi 
consideră aptitudinea un produs exclusiv al mediului, format prin educație, învățare 
şi exercițiu sistematic. 

Studiul influențelor mediului şi argumentele aduse în sprijinul acestei teorii se 
bazează pe analiza gemenilor bivitelini şi univitelini, crescuți în medii diferite. 
Rezultatele cercetărilor arată că gemenii crescuți în medii diferite, deşi au aceeaşi 
zestre ereditară, au o dezvoltare psihică diferită. Pe de altă parte, gemenii crescuți în 
acelaşi mediu au o dezvoltare psihică similară (evidenţierea similarităţii coeficientului 
de inteligență, Q.]). 

Reprezentaţii cercetărilor din domeniul psihologiei copilului subliniază 
importanța factorilor de mediu şi a stimulărilor specifice (senzoriale, cognitive, afective 
etc) în perioada inițială a dezvoltării psihice: calitatea proceselor de învățare şi 
educaţie, relaţiile primare cu părinţii influențează dezvoltarea cognitivă, afectivă şi 
socială a copiilor. În absenţa condiţiilor de mediu favorabile, oricare ar fi zestrea 
genetică a individului, potenţialul genetic nu poate fi valorificat ( de exemplu, cazurile 
copiilor lupi, deprivarea maternală prelungită). 

3. Teoria dublei determinări. Psihologia ştiinţifică contemporană remarcă 
limitele celor două orientări (genetică şi ambientalistă) şi recunoaşte importanța 
ambelor categorii de factori (atât genetici, cât şi sociali) în determinarea aptitudinilor. 
Potrivit psihologilor umanişti, fiecare individ se naşte cu un potențial biologic, care 
urmează a fi valorificat în cursul ontogenezei, prin influențele pozitive exercitate de 
mediul social. 

După M. Golu (2005, p.809), între factorii ereditari şi factorii de mediu se 


stabilesc raporturi de compensare reciprocă: 

a. Fond ereditar superior - mediu înalt favorabil (cazul ideal, asigură nivelul cel 
mai înalt de dezvoltare a aptitudinilor); 

b. Fond ereditar superior - mediu neprielnic, nefavorabil (ereditatea poate 
compensa „deficitul” de mediu; doar în mod excepţional se poate atinge un nivel înalt 
de dezvoltare a aptitudinilor); 

c. Fond ereditar mediocru - mediu înalt favorabil (compensare pozitivă din partea 
mediului, aptitudinea poate atinge un nivel de dezvoltare superior mediei); 

d. Fond ereditar mediocru - mediu neprielnic (compensare pozitivă din partea 
eredității, dezvoltarea aptitudinii rămâne sub nivelul mediu); 

e. Fond ereditar slab - mediu înalt favorabil (compensare pozitivă din partea 
mediului; dezvoltarea aptitudinii deasupra nivelului fondului ereditar); 

d. Fond ereditar slab - mediu neprielnic (conjugarea efectului negativ al ambilor 


factori - nivelul cel mai scăzut de dezvoltare a aptitudinilor). 


Clasificarea aptitudinilor 
1. După gradul de complexitate, aptitudinile se împart în aptitudini simple şi 
aptitudini complexe. 

Aptitudinile simple au la bază un singur tip de fenomen psihic sau un singur 
fel de operaţii; operează omogen, influențând un singur aspect al activității. De 
exemplu: 

- proprietăți ale simțurilor (acuitate vizuală, tactilă); 

- caracteristici ale memoriei (rapiditatea întipăririi, fidelitatea reactualizării); 

- atribute ale atenţiei (concentrarea, distributivitatea, mobilitatea, volumul 

atenţiei) etc. 

Aptitudinile complexe sunt sisteme organizate şi ierarhizate de aptitudini 


simple. 


2. După gradul de generalitate, aptitudinile se clasifică în două categorii: 
aptitudini speciale şi aptitudini generale. 

Aptitudinile speciale asigură eficiența acțiunilor într-un domeniu de activitate 
( de exemplu: aptitudini matematice, aptitudini muzicale, aptitudini tehnice, aptitudini 
pedagogice, aptitudini sportive). 

Aptitudinile generale facilitează obţinerea performanțelor în mai multe 
domenii de activitate (de exemplu: aptitudinile intelectuale, inteligența, creativitatea, 
capacitatea de învăţare, calitățile memoriei). Aptitudinile generale sunt sisteme de 
însuşiri psihice care condiționează succesul persoanei în aproape toate tipurile de 


activitate; se bazează pe viteza de procesare şi restructurare cognitivă a informațiilor. 

Tema V. INTELIGENȚA CA APTITUDINE GENERALĂ. 
DEFINIŢII. FORMELE INTELIGENŢEI 


Aşa cum remarca Lieury (2008), dacă în definirea altor procese şi activități 
psihice cognitive, teoreticienii din domeniul psihologiei nu întâmpină prea mari 
dificultăți, nu acelaşi lucru se întâmplă în cazul definirii inteligenței. În 
conceptualizarea inteligenței, specialiştii se confruntă cu obstacole teoretice şi 
empirice, cu dificultățile generate de multiplele sensuri ale conduitei inteligente. Fiind 
un construct multidimensional, cu multiple fațete, o definiție unitară şi exhaustivă a 
inteligenței este dificil de formulat. 

Plurivalența conceptului de inteligență şi “imprecizia semnificației termenului 
inteligență” Lieury (2008, p.26) a determinat orientarea eforturilor specialiştilor în 
direcții divergente, cercetătorii şi teoreticienii elaborând, în timp, o serie de modele 
teoretice distincte, care oferă interpretări şi explicaţii diferite asupra inteligenței. 
După Zlate (2000), cadrul conceptual la care specialiştii aderă în prezent este 
reprezentat de câteva modele mai importante: 1. modelul psihometric; 2. modelul 
factorial; 3. modelul genetic; 4. modelul psihocognitivist; 5. modelul neuropsihologic; 6. 
modelul ecologic şi 7. modelul triarhic. 

Sintetizând informaţiile din literatura de specialitate legate de accepţiunile 
inteligenței, remarcăm faptul că, în prezent, s-au impus trei definiții mai importante 
ale conceptul de inteligență: 

1. Inteligența ca aptitudine generală - un ansamblu de însuşiri psihice care 
asigură reuşita în diferite domenii de activitate. 

Interpretarea inteligenței ca aptitudine generală se sprijină pe recunoaşterea 
caracterului multidimensional al inteligenței: un ansamblu de proprietăţi ale 
proceselor psihice (sau o capacitate mentală generală) care se bazează pe 
interacțiunile dintre gândire, memorie, limbaj, imaginaţie etc. Inteligența este 
implicată în realizarea cu succes a mai multor tipuri de activități, fiind conceptualizată 
ca abilitate de adaptare eficientă şi rapidă la stimulările mediului extern (J.Piaget, 
1947). Capacitatea de adaptare eficientă, adecvată şi promptă la situații noi sau la 
solicitările mediului extern  (adaptabilitatea) este considerată o caracteristică 
definitorie a comportamentului inteligent. 

2. Inteligența definită ca sistem complex de operații cognitive specializate 
în prelucrarea informațiilor 

Inteligența se bazează pe operaţiile gândirii (analiză, sinteză, comparaţie, 
abstractizare, generalizare) şi reflectă modul general de funcționare cognitivă, nivelul 


calitativ de operare al proceselor cognitive. 

Din perspectiva psihologiei cognitive, inteligența este interpretată ca un 
ansamblu de operaţii mentale specializate în procesarea şi prelucrarea activă a 
informațiilor, atât în scopul unei adaptări optime cât, mai ales, în scopul realizării 
unor judecăţi şi raționamente cu sens pentru existența subiectului. Inteligența constă 
în structuri cognitive operaţionale, caracterizate prin flexibilitate, fluiditate, 
productivitate şi originalitate, viteză de restructurare cognitivă, calități ce asigură 
eficiența acțiunii şi adaptarea la mediul extern. 

3. Inteligența definită ca abilitate de a rezolva probleme (problem - 
solving). Prin inteligență se înțelege capacitatea subiectului de a descoperi soluții 
imediate şi inedite la situaţiile problematice cu care se confruntă. Abilitatea de a 
rezolva probleme specifice duce la dezvoltarea unor forme specializate de inteligență: 
inteligența matematică (capacitatea de a rezolva probleme matematice); inteligență 
emoțională (rezolvarea problemelor emoţionale); inteligență socială (abilitatea de a 
soluţiona problemele sociale) etc. 

Conduita inteligentă în demersul rezolutiv presupune capacitatea subiectului 
de a realiza conexiuni rapide între informaţii şi de a descoperi soluții la situațiile 
problematice chiar şi în condiţiile unui deficit informațional. 

Nivelul inteligenței subiectului determină modul general de abordare a 
situaţiilor problematice şi de rezolvare a acestora. Wechsler (1939) defineşte 
inteligența ca fiind "capacitatea individului de a acționa eficient, de a gândi rațional şi 
de a se adapta la mediu". Inteligența este interpretată ca o funcţie generală a 
sistemului cognitiv, în baza căreia individul se adapteză eficient la solicitările 


mediului. 


Alte definiții ale inteligenței au fost formulate în funcție de operațiile gândirii şi a 
modului general de funcționare cognitivă, fiind descrise în termeni de abilități 
specifice: 

- capacitatea de a învăța din experiența anterioară; 

- capacitatea de comprehensiune a propriei experiențe şi a experienței 
semenilor; 

- capacitatea de a înțelege şi raționa corect, de a învăţa lucruri noi, de a asimila 
noi informații; 

- abilitatea de a realiza conexiuni rapide între informaţii, de a utiliza informaţiile 
achiziționate în situații noi (restructurare cognitivă); 

- abilitatea de a gândi abstract, rațional; 


- capacitatea de raționament inductiv şi deductiv; 

- capacitatea de a extrage însuşirile esenţiale ale obiectelor şi fenomenelor, de 
a reuni într-un tot părți aparent distincte; 

- capacitate globală a individului de a acţiona intenţionat, planificat, cu scop; 

- capacitatea de a compara diferite variante acționale şi de a o alege pe cea 
optimă; 

- abilitatea de a prevedea (anticipa) efectele sau consecințele unor acte, 
evenimente sau situații; 

- capacitatea de a elabora scheme anticipative de desfăşurare a acțiunilor 
pentru atingerea obiectivelor, abilitatea de planificare, de ierarhizare a obiectivelor 
activităţii, identificarea celor mai eficiente şi adecvate mijloace pentru atingerea 


scopurilor propuse. 


Formele inteligenţei 

Inteligența reprezintă un construct multidimensional, ale cărui multiple fațete 
au fost descrise de teoreticieni de-a lungul timpului, în termeni diferiți, în funcție de 
paradigma ştiinţifică la care aceştia aderă. Caracterul multidimensional al inteligenței 
este evidențiat în practică de performanţele diferite ale indivizilor, în funcție de 
domeniile de activitate: unii indivizi au o inteligență predominant matematică, alții au 
o inteligență verbală etc. Din perspectiva evaluării inteligenței este importantă 
administrarea unor baterii de teste de inteligență, care să permită aprecierea nivelului 
inteligenţei subiectului, să măsoare adecvat diferențele individuale şi să identifice 
formele specializate de inteligenţă ale subiectului evaluat. 

E.L. Thorndike (1920) descrie trei forme ale inteligenței: 

1. inteligența abstractă sau conceptuală: abilitatea de a opera cu noțiuni 
abstracte; capacitatea de exprimare verbală; capacitatea de utilizare a codului 
lingvistic şi a simbolurilor; 

2. inteligența practică - abilitatea de a manipula obiecte, de a rezolva 
probleme concrete; 

3. inteligența socială - capacitatea de a stabili şi menține relaţii sociale, 
abilitatea de relaționare. Constructul de „inteligență socială” este corelat cu trăsături 
de personalitate precum sociabilitatea şi extraversia. 

În evaluarea abilităților intelectuale, inteligența abstractă se investigează prin 
administrarea unor probe cu caracter abstract. Inteligența concretă se măsoară prin 
administrarea unor sarcini cu caracter concret sau cu un suport material, care 


presupune manipularea unor obiecte. 

R. B. Cattell delimitează două forme ale inteligenței: a). inteligența fluidă şi b). 
inteligenţa cristalizată. 

a. inteligența fluidă (înnăscută) se referă la capacitatea de adaptare rapidă la 
stimulii din mediu. Adaptabilitatea la mediu este determinată de flexibilitatea 
structurilor neuronale şi cognitive; la rândul ei, viteza de restructurare cognitivă este 
condiționată genetic de particularități ale activității nervoase superioare (raportul 
dintre excitație şi inhibiție). Inteligența fluidă se bazează pe gândirea flexibilă, 
intervine în situațiile noi, în care subiectul trebuie să soluţioneze probleme inedite ( 
pentru care nu şi-a elaborat deja răspunsuri comportamentale). 

b. inteligența cristalizată (dobândită) se dezvoltă în ontogeneză, prin 
acumularea de informaţii, prin exercițiu sistematic şi experienţă în raport cu stimulii 
din mediu. Inteligența cristalizată este produsul interacțiunii dintre predispozițiile 
înnăscute (activate şi consolidate prin experienţă) şi influențele sociale modelatoare. 
Inteligența cristalizată intervine în soluționarea problemelor algoritmice, în situaţiile în 
care subiectul se confruntă cu sarcini care solicită un răspuns deja învățat, cunoscut 
(achiziţiile realizate în timp, cunoştinţele şi informaţiile acumulate prin învăţare, 


exercițiu şi experiență). 


H.Gardner a formulat teoria inteligențelor multiple (Frames of Mind, 1983; 
Multiple Intelligences. The Theory in Practice, 1993) şi a descris, în funcție de domeniile 
de activitate profesională, şapte forme specializate de inteligenţă: 

1. inteligența lingvistică (verbală); 
. inteligenţa logico-matematică; 
. inteligența spaţială; 


. inteligența muzicală; 


a A O N 


. inteligența kinestezică; 
6. inteligența naturalistă; 
7. inteligență personală (include două componente distincte: inteligența 
intrapersonală şi inteligența interpersonală). 
Fiecare formă a inteligenței este definită printr-o serie de abilități specifice: 
Inteligenta lingvistică - capacitatea de exprimare verbală, cursivitate, fluență 
şi flexibilitate în exprimarea ideilor, înțelegerea noțiunilor şi semnificaţiilor cuvintelor. 
Persoanele cu scoruri mari pe scala inteligenţă lingvistică au abilități de comunicare, 
învață repede limba maternă şi limbile străine, citesc cu plăcere, folosesc metafore, 
utilizează un cod lingvistic elaborat etc. 
Inteligența  logico-matematică - abilitatea de a efectua operaţii logice 


complexe; capacitatea de calcul matematic; abilitatea de raționament numeric; viteză 

şi acuratețe în operaţiile aritmetice; abilități de raționament inductiv şi deductiv 
(abilitatea de a analiza cauzele şi efectele fenomenelor, înțelegerea relaţiilor dintre 
acțiuni, obiecte şi idei, capacitatea de extrage o regulă dintr-un set de informații). 

Inteligența spațială - viteza de percepţie; capacitatea de a identifica, 
discrimina, şi interpreta adecvat, prompt stimulii din câmpul perceptiv; abilitatea de 
reprezentare tridimensională a obiectelor; abilitatea de a vizualiza relaţiile spaţiale; 
capacitatea de a gândi în imagini şi a percepe cu acuratețe formele şi orientarea în 
spaţiu a obiectelor. 

Inteligența muzicală - capacitatea de a folosi sunete, ritmuri, melodii şi 
rime; sensibilitate la tonalitatea, intensitatea, înălțimea şi timbrul sunetului; abilitatea 
de a recunoaşte, de a reproduce şi a crea muzica, folosind un instrument sau vocea. 

Inteligența kinestezică - abilități de coordonare psihomotorie; folosirea 
corpului în moduri sugestive şi complexe (formă a inteligenţei întâlnită predominant la 
dansatori, actori, atleți, sportivi). 

Inteligența naturalistă — capacitate de cunoaştere a mediului şi de adaptare 
flexibilă la condiţiile externe; abilitatea de a valorifica oportunităţile create de mediu; 
flexibilitate şi deschidere la experienţă prin receptivitate la stimulii din mediu. 

Inteligența interpersonală - abilități de relaționare şi comunicare socială; 
capacități empatice, capacitatea de transpunere în locul altei persoane cu scopul de a 
o înțelege mai bine; abilitatea de a recunoaşte diferențele dintre oameni şi a aprecia 
modul lor de gândire, motivele, intențiile şi stările lor. 

Inteligența intrapersonală - capacitate de autocunoaştere şi introspecție; 
imagine de sine pozitivă şi realistă; abilitatea de conştientizare a punctelor tari şi a 
punctelor vulnerabile; abilitate de planificare eficientă a activităților şi perseverenţă în 
atingerea obiectivelor personale; monitorizarea şi controlul eficient al gândurilor şi 


emoțiilor. 


Tema VI. MODELE TEORETICE ALE INTELIGENŢEI 


Din perspectiva măsurării inteligenței, cunoaşterea diferitelor abordări ale 
conceptului de inteligenţă facilitează selectarea unor instrumente de evaluare adecvate 
şi interpretarea eficientă a rezultatelor obținute de subiecții evaluați. Astfel, din 
perspectiva abordărilor psihometrice, importantă este exprimarea nivelului inteligenței 
sub forma I.Q (coeficientului de inteligență), ceea ce permite clasificarea individului în 
anumite categorii (inteligență sub limită, inteligență de nivel mediu, inteligență peste 


medie etc). Potrivit abordărilor factoriale, nu atât coeficientul de inteligență generală 

este mai important, cât mai ales forma dominantă a inteligenței (matematică, 
lingvistică, spațială etc). 

Dintre abordările teoretice existente în literatura de specialitate, cele mai 
relevante, într-o formulare sintetică, ar fi următoarele: 1. modelul psihometric; 2. 


modelul factorial; 3. modelul genetic; 4. modelul ecologic; 5. modelul triarhic. 


1. Modelul psihometric - A. Binet, Th. Simon (1905); W. Stern (1912); 
D. Weschler (1939); L. Terman (1908) şi R. Zazzo (1966). Aşa cum sugerează chiar 
denumirea modelului, abordarea psihometrică urmăreşte măsurarea proceselor 
psihice cognitive superioare şi cuantificarea nivelului inteligenței (exprimarea 
numerică a acestuia), sub forma coeficientului de inteligență (1.Q). Modelul 
psihometric este orientat în direcția construirii de teste, vizând atât studiul proceselor 
intelectuale cât şi crearea unor instrumente eficiente de evaluare a capacităţilor 
cognitive. 

Alfred Binet şi Th. Simon au construit, în 1905, primul test de inteligență 
(Scala metrică de inteligență Binet -Simon), un instrument psihodiagnostic ale 
cărui obiective vizau: măsurarea şi stabilirea nivelului de dezvoltare a inteligenţei, în 
vederea selecției copiilor cu intelect normal şi a integrării acestora în învățământul de 
masă; identificarea copiilor cu deficiențe mentale (retard mental) şi orientarea lor către 
un învățământ specializat. 

Testul conţine 30 de itemi, se administrează copiilor şi adolescenților, cu 
vârste între 3 şi 15 ani. În elaborarea testului s-a ţinut cont de factorul vârstă, probele 
fiind astfel construite încât gradul de dificultate al itemilor creşte progresiv, în funcție 
de dezvoltarea intelectuală a copiilor. Etalonul (unitatea de măsură la care se 
raportează performanţele subiectului pentru a vedea unde se plasează acesta în raport 
cu restul populației investigate), a fost elaborat în funcție de răspunsurile subiecților 
la diferite probe şi sarcini, care urmăreau evaluarea mai multor abilități: investigarea 
capacităților perceptive (percepţia lungimilor, a culorilor), evaluarea capacităţii de 
definire a obiectelor (definiția şi descrierea unor obiecte), măsurarea capacităților 
mnezice (memorarea unor cuvinte şi fraze date). 

Cercetările lui A. Binet şi T. Simon au fost continuate de W. Stern, L. Terman, 
R. Zazzo şi D. Wechsler. În SUA, Lewis Terman adaptează scala Binet- Simon, o 
revizuieşte şi în 1908 apare prima versiune a Scalei de Inteligență Stanford-Binet. 
În Germania, W. Stern (1912) introduce conceptul de coeficient de inteligență. 
Coeficientul de inteligență (Q.I, scorul obţinut la un test de inteligență) reprezintă 


raportul dintre vârsta mentală (V.M) şi vârsta cronologică (V. C.). 

Rezultatul obținut de un copil la un test de inteligență este evaluat prin 
comparaţie statistică cu rezultatele altor copii, prin raportarea la etalon (construit din 
valorile obţinute de grupul de referință - grupul normativ). De exemplu, un copil cu 
vârsta de 8 ani poate avea fie o vârstă mentală corespunzătoare vârstei sale 
cronologice, fie un avans în dezvoltare (de exemplu, vârsta mentală de 12 ani) sau o 
întârziere în dezvoltarea intelectuală (vârsta mentală de 5 ani). 

R. Zazzo şi colaboratorii publică în 1966 o ediție revizuită a Scalei Binet-Simon 
sub numele de N.E.M.I. (Nouvelle Échelle Metrique de V'Intelligence), Noua Scală Metrică 
a Inteligenţei. 

În prezent, cele mai utilizate teste de măsurare a inteligenței sunt 
instrumentele construite de David Wechsler: 1. Scala Wechsler de inteligență pentru 
adulți (WAIS, Wechsler Adult Intelligence Scale); 2. Scala Wechsler de inteligență 
pentru copii (WISC - Wechsler Intelligence Scale for Children); 3. Scala Wechsler de 
inteligență pentru copii preşcolari şi pentru şcolarii mici ( WPPSI - Wechsler Primary and 
Preschool Intelligence Scale) 

Probele incluse în testele Wechsler sunt destinate să măsoare separat 
abilitățile care compun inteligența, având în componenţa lor atât o scală verbală, cât 
şi o scală nonverbală (de performanţă). Rezultatele la test furnizează atât o notă 
globală a nivelului de dezvoltare a inteligenței (un IQ global), cât şi scoruri separate 


pentru probele verbale, respectiv pentru probele nonverbale (IQ al performanței). 


2. Modelul factorial - Ch. Spearman (1904), L.L. Thurstone (1930) J.P.Guilford 
(1967). Potrivit abordării factoriale, inteligența reprezintă un sistem complex, 
multidimensional, constituit dintr-o serie de capacități (factori sau componente), aflate 
în interacțiune. Modelul subliniază existența unui număr mare de abilități care 
compun inteligența, iar metoda utilizată pentru determinarea acestor componente este 
analiza factorială. 

Primele studii riguroase asupra inteligenței şi primele cercetări în cadrul cărora 
s-a utilizat analiza factorială au fost realizate de psihologul englez Ch. Spearman 
(1904). Acesta a identificat două categorii de factori: 1. factorii speciali (factorii „s” 
forme ale inteligenței specializate în funcție de domenii de activitate) şi 2. factorul „G”, 
general (sau inteligența ca aptitudine generală), care intervine în toate activitățile pe 
care le desfăşoară subiectul şi reflectă modul general de funcționare cognitivă. În 
încercarea de a interpreta psihologic factorii identificați prin analiză factorială, 
Spearman postulează ideea că factorul „G” constituie un tip de „energie mintală” 
conceptualizată în termenii substratului neurofiziologic şi a vitezei de procesare a 


informațiilor susținută de activitatea nervoasă superioară (echilibrul dintre excitație şi 

inhibiție corticală, mobilitatea proceselor corticale etc). Factorul „G? ar corespunde 
energiei nervoase provenite de la întregul cortex cerebral, în timp ce factorii „s” sunt 
relaționaţi cu arii corticale specializate în procesarea informaţiilor, cu organizarea 
unui grup particular de neuroni. Deşi ideea corelației dintre nivelul inteligenței şi zone 
corticale specializate în prelucrarea informaţiilor nu a fost susținută de rezultatele 
cercetărilor din domeniul neurofiziologiei, taxonomia propusă de Spearmen a 
constituit un reper teoretic important în elaborarea testelor de evaluare a inteligenței. 
Performanțele subiecților la probele testelor de inteligență reflectă nivelul factorului G 
(inteligența generală), precum şi nivelul formelor specializate ale inteligenței (factorii 
„s”). 

L.L. Thurstone (1930) consideră că inteligența implică un set de abilități 
mintale generale şi descrie, pe baza rezultatelor obținute prin utilizarea analizei 
factoriale, şapte factori primari: comprehensiune verbală (V), fluența verbală (W); 
aptitudinea numerică (N); aptitudinea spaţială (S), abilități mnezice, memorie (M); 
rapiditate perceptuală (P); raționament - inductiv (I) şi deductiv (D). În 1938, L.L. 
Thurstone publică bateria de teste Primary Mintal Abilities (PMA) — Abilități mentale 
primare. Factorii identificați de L.L. Thurstone au constituit, de asemenea, repere 
semnificative în construcția testelor de inteligenţă, au fost conceptualizați şi îmbogățiți 
de-a lungul timpului, ajungând în prezent să acopere următoarele sensuri: 

1. comprehensiune verbală (V) — abilitatea de a înțelege sensul cuvintelor şi 
semnificația noțiunilor, capacitatea de a utiliza cuvintele, de a descrie noțiuni 
concrete şi abstracte; capacitatea de a descrie evenimente, situaţii, prin intermediul 
cuvintelor. Pentru evaluarea comprehensiunii verbale se utilizează testele de vocabular 
(definirea cuvintelor, construcție de fraze, utilizarea sinonimelor etc). 

2. fluenţa verbală (W) - abilitatea de exprimare verbală cursivă şi rapidă; 
capacitatea de a utiliza adecvat limbajul (oral sau scris) în procesul de comunicare; 
capacitatea de a povesti; bogăţia şi complexitatea vocabularului. 

3. aptitudinea numerică (N) - (raționament numeric) - capacitatea de a efectua 
calcule, de a utiliza formule matematice, abilitatea de a rezolva probleme matematice. 

4. aptitudinea spaţială (S) - abilitatea de reprezentare tridimensională a 
obiectelor, abilitatea de manipulare în plan mental a obiectelor, de vizualizare a 
obiectelor din unghiuri diferite, de vizualizare a raporturilor spațiu - formă; 
capacitatea de orientare în spațiu (orientarea spațială prin stabilirea şi reținerea 
reperelor din mediu). 

5. abilităţi mnezice, memorie (M) — capacitate bună de memorare (engramare, 
înregistrare rapidă şi corectă a informațiilor), capacitatea de a reţine informaţiile noi 


prin înțelegere (memorie logică), abilitatea de reproducere corectă, fidelă a 

informațiilor (acuratețea reactualizării). Pentru testarea abilităților mnezice se 
utilizează probe care solicită reproducerea unor stimuli (cuvinte, perechi de cuvinte, 
fraze, cifre etc). De exemplu, examinatorul citeşte o listă de cuvinte şi apoi solicită 
subiecților să noteze cuvintele pe care şi le amintesc. 

6. rapiditate perceptuală (P) - viteza de percepţie, abilitatea de a identifica şi 
reține cu rapiditate detaliile, de a sesiza rapid modificările din câmpul perceptiv în 
funcție de mobilitatea, noutatea şi complexitatea stimulilor; abilitatea de a stabili 
asemănările şi diferențele dintre stimulii din mediu extern. 

7. raţionament inductiv (I) şi raţionament deductiv (D) - abilitatea de a 
descoperi regulile după care se relaționează stimulii, capacitatea de a construi 
raționamente cu diferite grade de complexitate, prin identificarea relaţiilor multiple 
dintre părțile componente ale configurațţiilor, ale structurilor prezentate. 

Raţionament deductiv - capacitatea de a aplica reguli generale la cazuri 
particulare; a aplica principii stabilite şi reguli logice în explicarea realului. 

Raţionament inductiv - capacitatea de a descoperi şi formula reguli sau legi în 
urma studierii relațiilor constante şi esenţiale dintre obiecte, fenomene etc. 

În testarea raționamentelor se utilizează succesiuni de stimuli şi i se cere 
subiectului să descopere regula după care au fost organizați aceştia. De exemplu, i se 
prezintă subiectului un şir de numere şi i se cere să continue secvența prezentată cu 
încă câteva numere. În acest scop, subiectul trebuie mai întâi să identifice regula 
după care au fost construiți şi prezentați stimulii deja dați. 

În 1967, J.P. Guilford a elaborat modelul tridimensional al intelectului 
şi a identificat 120 de factori, pe care i-a grupat în trei categorii: conținuturi, operații, 
produse. În construcţia modelului şi în identificarea dimensiunilor activităţii 
intelectuale, Guilford a utilizat metoda analizei factoriale. Modelul structural propus 
descrie modul de organizare şi de funcționare a aptitudinilor mentale prin existența 
mai multor factori, a căror combinație explică diversitatea proceselor intelectuale. 
Factorii pot fi clasificați în trei categorii distincte: 

1. conținutul activității intelectuale [informaţiile cu care operează intelectul — 
figural, simbolic, semantic şi comportamental); 

2. operațiile utilizate în procesarea informațiilor (evaluare, gândire convergentă, 
gândire divergentă, memorie, cunoaştere); 

3. produsele activității intelectuale (unități, clase, relaţii, sisteme, 
transformări, implicații). 

Cercetările lui J.P. Guilford au orientat interesul teoreticienilor în direcția 
investigării gândirii divergente, asociate cu creativitatea. Gândirea divergentă, 


relaționată cu flexibilitatea mentală, permite explorarea mai multor alternative de 

soluționare a problemelor şi este evaluată printr-o serie de parametri, dintre care mai 
importanți sunt: 

a. fluiditatea - reprezintă numărul total de răspunsuri, de idei formulate de 
subiect într-o unitate de timp; 

b. flexibilitatea - se referă la capacitatea de a schimba unghiul de abordare a 
problemei; 

c. elaborarea - vizează complexitatea şi utilitatea ideilor enunțate, precum şi 
gradul de adecvare a răspunsului la realitate; 

d. originalitatea — desemnează capacitatea subiectului de a produce idei noi, 
unice, inedite. În cazul administrării unor teste de gândire divergentă, 
originalitatea se apreciază prin raritatea răspunsului: răspunsurile cu frecvență 
statistică foarte mică în cadrul unei multitudini de răspunsuri emise la nivelul 


grupului. 


3. Modelul genetic (J. Piaget) este centrat pe studiul evoluţiei proceselor 
intelectuale în timp, teoretizând dezvoltarea stadială a inteligenţei, de la naştere până 
la perioada maturității. Inteligența se dezvoltă treptat, etapizat, în interacțiunea cu 
lumea externă, îndeplinind funcții adaptative în relația dintre organism şi mediu. 
Piaget defineşte inteligența ca o formă de adaptare eficientă şi rapidă la stimulii 
din mediul extern. Adaptarea este conceptualizată ca echilibru între asimilare 
(achiziția de noi informaţii) şi acomodare (înțeleasă ca restructurare şi reorganizare a 
sistemului de cunoştinţe, în funcție de noile informaţii asimilate). Piaget abordează 
inteligența în termenii dezvoltării potențialului genetic (capacitățile intelectuale sunt 
condiționate genetic de complexitatea şi plasticitatea sistemului nervos central), 
subliniază continuitatea între sistemele reprezentative şi sistemele conceptuale şi 
descrie patru etape ale dezvoltării intelectului: 

a). stadiul senzorio-motor (0-2 ani); 
b). stadiul preoperaţional (2- 7 ani); 
c). perioada operaţiilor concrete (7-11 ani); 


d). perioada operațiilor formale (11-17 ani). 


a. Stadiul senzorio-motor (0-2 ani). Inteligența senzorio-motorie începe cu etapa 
exersării reflexelor (0-1 lună), în cadrul căreia se formează schemele senzorio-motorii 
simple. Copilul descoperă treptat stimulii din mediu, devine capabil să îşi focalizeze 
atenţia asupra unui stimul şi, începând cu primul an de viaţă, se formează imagini ale 
obiectelor. Una dintre cele mai importante achiziții este permanența obiectelor (6 luni- 


2 ani), în sensul că imaginea obiectelor continuă să existe în absența stimulării 

senzoriale. În această fază de dezvoltare psihică, copilul învaţă să reacționeze la 
schimbările mediului, descoperind treptat relaţiile dintre ceea ce percepe şi propriile 
acțiuni. Modalitatea de cunoaştere specifică acestei etape constă în manipularea 
obiectelor şi interacțiunea directă cu acestea. 

b. Stadiul preoperaţional (2- 7 ani). În stadiul preoperaţional, se face trecerea de la 
simplele imagini ale obiectelor la formarea simbolurilor. Achiziţiile cele mai importante 
în această perioadă sunt: deprinderea mersului, dezvoltarea limbajului, dezvoltarea 
funcției simbolic-reprezentative, formarea noțiunilor empirice, apariția unui tip de 
gândire cauzală, nu însă în sensul unui raționament logic. În acest stadiu granițele 
dintre real şi imaginar sunt sensibile, gândirea copilului este de tip fantezist, amestecă 
elemente ale realului cu elemente ale imaginarului. 

c. Stadiul operaţiilor concrete (7-11 ani). În această etapă, copiii încep să aplice 
reguli logice operaţiilor de transformare a informaţiilor pentru a rezolva problemele cu 
care se confruntă. Inteligența copilului este inductiv-logică şi concretă, fiind necesare 
corespondențe concrete în realitate. Deşi judecăţile şi raționamentele copilului se 
desprind de datele imediate ale experienţei senzoriale, gândirea nu atinge nivele 
superioare de abstractizare şi generalizare. Achiziţii importante specifice acestui 
stadiu: 

- clasificarea şi categorizarea (ordonarea elementelor unei structuri după criterii 
date: culoare, formă, mărime, funcții); 

- conservarea proprietăților fizice ale obiectelor (capacitatea de a sesiza 
permanenţe ale obiectelor: materia, greutatea, volumul, timpul): conservarea materiei 
(9 ani); conservarea greutăţii (9 ani), conservarea volumului (11-12 ani); 

- se dobândeşte capacitatea reversibilității acțiunilor interiorizate, la sfârşitul 
stadiului constituindu-se mecanismele de coordonare logică şi matematică. 

d. Stadiul operaţiilor formale (11-17 ani). În această etapă se dobândeşte 
capacitatea de a realiza operaţii mentale complexe: abstractizare, generalizare. 
Gândirea devine deductivă, subiectul poate opera nu numai asupra realului, ci şi 
asupra posibilului. Se mai numeşte şi stadiul propozițional, deoarece acum subiectul 


poate opera cu enunțţuri verbale abstracte, devenind capabil de discurs argumentativ. 


4. Modelul ecologic (Liker, 1986; Berry, 1988) porneşte de la premisa că 
analiza performanţelor la testele de inteligență oferă o imagine săracă şi limitată 
asupra capacităţilor intelectuale reale ale indivizilor, în sensul că rezultatele obținute 
de indivizi, la diferite teste standardizate de apreciere a inteligenței, nu reflectă cu 
acuratețe nivelul dezvoltării lor intelectuale. O măsură mult mai obiectivă şi adecvată 


de determinare a inteligenței o constituie studierea performanțelor indivizilor în 

mediul în care îşi desfăşoară aceştia activitatea, în condiţiile naturale de lucru. 
Modelul subliniază importanța utilizării metodei observaţiei în studiul comportamentului 
inteligent, mai exact observarea sistematică a modului în care subiecții rezolvă 
problemele cotidiene, problemele cu care se confruntă în activitatea lor profesională. 
Analiza comportamentului inteligent al persoanei, în condiţiile activităților zilnice, 
urmăreşte să răspundă la întrebările: „cum rezolvă oamenii situațiile problematice cu 
care se confruntă în activitatea lor, ce strategii rezolutive folosesc?”; „cum răspund 
oamenii la solicitările de mediu?”. De asemenea, modelul ecologic insistă asupra 
necesității studiilor transculturale asupra inteligenței, pornind de la premisa că 
provocările mediului social, precum şi modalităţile de soluționare a situațiilor 


problematice, diferă de la un spaţiu sociocultural la altul. 


4. Modelul triarhic. Modelul elaborat de R.J.Sternberg (1986) include trei 
subteorii: a) subteoria componențială; b) subteoria contextuală şi c) subteoria celor 
două fațete. 

a. Subteoria componențială: descrie procesele cognitive care stau la baza 
comportamentului inteligent şi identifică trei mecanisme de prelucrare a informațiilor: 

- metacomponentele (procesele cognitive superioare implicate în elaborarea 
strategiilor de rezolvare a problemelor); 

- componentele performanţei (operaţiile implicate în acțiunile declanşate pe baza 
selecției strategiilor elaborate de metacomponente); 

- componentele achiziţiei de informații (intervin în acumularea informațiilor şi se 
împart în două categorii: componentele de retenţie (procesele implicate în 
reactualizarea informaţiilor) şi componentele de transfer (procese implicate în 
transferul informaţiilor). 

b. Subteoria contextuală: analizează influențele mediului social asupra 
dezvoltării potențialului intelectual. 

c. Subteoria celor două fațete: subliniază importanța ambelor categorii de 
factori (interni şi externi) şi valorizează rolul experienţei anterioare în manifestarea 


comportamentului inteligent. 

Tema VII. TESTAREA INTELIGENŢEI. 
SCALA DE INTELIGENŢĂ BINET - SIMON. 
SCALA DE INTELIGENŢĂ STANFORD - BINET 


Un cadru general teoretic asupra testelor de aptitudini cognitive impune 
câteva precizări legate de modalitatea de construcție a testelor, obiectivele testelor (ce 
îşi propun să măsoare) precum şi informaţii generale legate de administrarea probelor 
şi interpretarea rezultatelor. 

1. Concepţia teoretică care stă la baza construcției testului. Construcţia 
testelor de inteligență se bazează, în prezent, pe o serie de principii: 

a. Interpretarea inteligenţei ca un construct dinamic, rezultat al interacțiunii 
complexe dintre factorii ereditari (potenţialul genetic) şi factorii de mediu (influența 
factorilor sociali, experiența subiectului acumulată prin învățare, exercițiu etc.). 

b. Conceptualizarea inteligenței ca un construct complex, multidimensional. 
Inteligența fiind un construct plurivalent, testele de evaluare a inteligenţei includ în 
structura lor atât scale care măsoară abilitățile cognitive, capacitățile de raționament 
(inductiv -deductiv), cât şi scale care evaluează proprietăți ale memoriei, calități ale 
atenţiei, însuşiri ale structurilor perceptive etc. 

O evaluare completă şi realistă a capacităţilor intelectuale presupune 
utilizarea unor teste care să includă sarcini cât mai variate. Testele de evaluare a 
inteligenței conțin serii de probe complexe pentru soluționarea cărora subiectul se 
foloseşte de strategiile sale cognitive, de raționament, mnezice, atenţionale etc. 

C. Recunoaşterea interacțiunii dintre inteligență şi alte procese psihice: 
rezultatele obținute la un test de inteligență sunt influențate preponderent de 
capacitățile cognitive (factorii intelectuali) dar şi de factorii noncognitivi (afectivitate, 
motivație etc). 

2. Obiectivele testelor. Scopurile generale ale utilizării testelor de inteligență 
vizează: 

- evaluarea capacităților cognitive şi a nivelului inteligenței generale; 

- cunoaşterea tipurilor de inteligență; 

- utilizarea testelor de inteligență ca metode de diagnostic diferențial între retard 
mental şi nivelul de dezvoltare normal al inteligenței (identificarea subiecților cu 
intelect normal; identificarea subiecților cu retard mental). 

3. Informatii legate de proprietățile metrologice ale testelor: metodele 
utilizate pentru determinarea fidelității şi validității testelor; valoarea coeficienții de 
fidelitate, tipurile de validitate. 

4. Reprezentativitatea eşantionului. În construcția testelor, datele legate de 


etalonare trebuie să includă numărul subiecților, criteriile după care au fost 

selecționați participanţii la testare (vârsta, ocupaţia, nivelul de pregătire etc). Testele 
psihologice presupun verificări periodice, procese de reconstrucție, revizie şi 
reetalonare, prin care se urmăreşte optimizarea testului şi, eventual, introducerea 
unor noi probe, construite din perspectiva relevanţei informațiilor suplimentare aduse. 

4. Administrarea testelor şi interpretarea rezultatelor. Un demers 
psihodiagnostic complex vizează atât evaluarea şi exprimarea numerică a nivelului 
dezvoltării intelectuale sub forma Q.I. (coeficient de inteligență), cât şi identificarea 
formei predominante a inteligenței subiectului (inteligență abstractă, concretă, 
matematică, lingvistică, spațială etc). Din această perspectivă, cunoaşterea punctelor 
tari, respectiv a punctelor vulnerabile ale subiectului presupune aplicarea unor 
baterii de teste de inteligență care să măsoare adecvat atât nivelul inteligenţei 
generale, cât şi formele specializate de inteligență ale subiectului evaluat. De 
asemenea, rezultatele la teste trebuie interpretate în corelație cu ale surse de 


informaţie (observaţie, interviu, analiza produselor activității). 


Dintre instrumentele utilizate în psihodiagnoză pentru măsurarea şi 
determinarea aptitudinilor intelectuale, vom prezenta, în cele ce urmează, câteva 


dintre cele mai cunoscute teste de inteligenţă: 


Scala de inteligenţă Binet-Simon 

Scala de inteligenţă Stanford-Binet 

Matricele Progresive Raven (SPM; CMP; APM) 
Scalele Wechsler de inteligenţă (WAIS; WISC; WPPSI) 


PPPH 


Testul analitic de inteligență (TAI) 


1. Scala de inteligență Binet-Simon 

A. Binet şi Th. Simon (1904) au construit primul test de inteligență (Scala 
Binet-Simon), un instrument psihodiagnostic al cărui obiectiv îl constituie evaluarea 
capacităților cognitive ale copiilor şi adolescenților şi determinarea nivelului de 
dezvoltare a inteligenței. 

Cercetările autorilor menționați s-au centrat pe studiul diferențelor 
interindividuale asupra nivelului de inteligență al subiecților testați. Până la 
construcția definitivă a testului, Binet şi Simon au elaborat numeroase probe pentru 
testarea abilităților intelectuale, vizând următoarele elemente: investigarea 
capacităților perceptive (percepția lungimilor, a culorilor), evaluarea capacității de 
definire a obiectelor (definiția şi descrierea unor obiecte), măsurarea capacităților 


mnezice (memorarea unor cuvinte şi fraze date). 

Selecția subiecților incluşi în grupul de referință (elevi, copii şi adolescenți, 
provenind din medii socioculturale diferite) a ținut cont şi de criterii externe, cum ar fi 
vârsta şi performanțele şcolare. 

Testul include 30 de itemi, ordonați după gradul lor de dificultate (nivelul de 
dificultate şi de complexitate al itemilor creşte progresiv). În construcția probelor, 
Binet şi Simon au pornit de la premisa că reuşita la test reflectă reuşita reală a 
subiectului în mediul său de viață şi au construit probe care, prin specificul lor, 
solicită gândirea practică şi capacitatea subiectului de a rezolva probleme concrete, 
întâlnite frecvent în experiența curentă. 

Descrierea conținutului Scalei Binet-Simon este preluată după Mitrofan, N., 
Mitrofan, L. „Testarea psihologică. Inteligența şi aptitudinile”, 2005, p.75. 

x 
Prima variantă a Scalei Binet - Simon (1905) include următoarele componente: 
1. Coordonarea vizuală. Gradul de coordonare a mişcărilor capului şi ochilor este 
determinată cu ajutorul unui chibrit, care este trecut uşor prin fața copilului. 
2. Prinderea provocată tactil. Un cub de lemn mic este plasat în contact cu palma sau 
cu dosul palmei subiectului. Acesta trebuie să-l prindă şi să-l ducă la gură, mişcările 
şi coordonarea lor fiind observate şi consemnate. 
3. Prinderea provocată vizual. Se procedează ca la punctul 2, cu deosebirea că obiectul 
este plasat în câmpul de prindere, de apucare al copilului, fără să fie în contact direct 
cu mâna lui. Experimentatorul îl încurajează oral şi prin gesturi să-l apuce, să-l 
prindă. 
4. Recunoaşterea hranei. O bucată mică de ciocolată şi o bucată de lemn similară ca 
dimensiuni sunt prezentate succesiv subiectului. Sunt consemnate semnele de 
recunoaştere şi încercările de a intra în posesia lor. 
5. Căutarea hranei când este interpusă o dificultate uşoară. O bucată de ciocolată, 
precum cea folosită la punctul 4, este învelită în hârtie şi oferită subiectului. Sunt 
făcute observaţii asupra modului în care subiectul încearcă să obțină ciocolata, 
separând-o de învelitoare. 
6. Executarea unor comenzi simple şi imitarea gesturilor. 
Aceasta este limita idioţilor determinată experimental. 
7. Cunoaşterea verbală a obiectelor. Copilul trebuie să atingă capul, urechea, nasul 
etc. şi, de asemenea, să identifice, la comandă, unul din trei obiecte cunoscute: 
ceaşcă, cheie, sfoară. 
8. Recunoaşterea obiectelor într-un desen. Copilul trebuie să identifice anumite obiecte 
dintr-un desen, denumite de experimentator. 


9. Numirea tuturor obiectelor dintr-un desen. 

Aceasta este limita superioară pentru un copil de 3 ani normal. Cele trei teste 
anterioare nu sunt în ordinea crescătoare a dificultății, de aceea, cine reuşeşte la 
testul 7, în mod obişnuit reuşeşte şi la testele 8 şi 9. 
10. Compararea a 2 linii şi discriminarea lor în funcţie de lungime. 
11. Reproducerea unor serii de 3 numere, imediat după prezentarea lor orală. 
12. Discriminarea unor greutăți mici: a) 3 şi 12 g ; b) 6 şi 15 g ; c) 3 şi 15g. 
13. Sugestibilitatea: a) modificarea testului 7: este căutat un obiect care nu se găseşte 
printre cele prezentate; b) modificarea testului 8: Unde (în desen) este patapum? Unde 
este nicevo? (Desigur, aceste cuvinte nu au nici un înțeles), c) modificarea lui 10: 
două linii sunt comparate dar nu sunt de aceeaşi lungime: care este mai mare şi care 
mai mică ? 
Acest test este admis nu atât ca test de inteligență, cât ca test pentru „forța 
raționamentului” şi „rezistența caracterului”. 
14. Definirea unor obiecte familiare: casă, cal, furculiță, mama. 
Aceasta este limita pentru copilul normal de 5 ani, exceptând cazul în care 
nu reuşeşte la testul 13. 
15. Repetarea propoziţiilor de 15 cuvinte fiecare, imediat după ce sunt prezentate de 
către experimentator. 
Aceasta este limita pentru imbecili. 
16. Prezentarea diferenţelor dintre variate perechi de obiecte reamintite din memorie: 
a) hârtie şi carton; b) muscă şi fluture; c) lemn şi sticlă. 

Acest test poate numai el singur să separe efectiv copiii normali între 5 şi 7 ani. 
17. Memoria imediată a desenelor unor obiecte familiare. 13 desene lipite pe două 
bucăţi de carton sunt prezentate simultan. Subiectul se uită la ele 30 de secunde şi 
apoi le numeşte pe cele reamintite. 
18. Desenarea din memorie a două imagini diferite, prezentate simultan, timp de 10 
secunde. 
19. Repetarea unor serii de numere după prezentarea orală a acestora. Trei serii a câte 
trei numere, trei a câte patru numere fiecare, trei serii a câte cinci numere fiecare etc. 
sunt prezentate până când nici una dintre cele trei serii nu este repetată corect. 
Scorul obținut este dat de numărul cifrelor în seriile cele mai lungi care au fost 
repetate corect. 
20. Evidenţierea din memorie a asemănărilor dintre obiecte familiare: a) mac sălbatic 
(roşu) şi sânge; b) furnică, muscă, fluture şi purece; c) ziar, etichetă, desen. 
21. Discriminarea rapidă a liniilor. O linie de 30 cm este comparată succesiv cu 15 linii 
variiind între 31 şi 35 cm. Apoi este folosit un set mai dificil de comparații dintre o 


linie de 100 mm şi 12 linii variind între 101 şi 103 mm. 

22. Aranjarea în ordine a 5 greutăți: 15g, 12 g, 9 g, 6g şi 3g, care au aceeaşi 
dimensiune. 

23. Identificarea greutății lipsă din seriile din cadrul testului 22, din care o greutate a 
fost înlăturată. Greutățile rămase nu sunt aşezate în ordine. Acest test este oferit când 
testul 22 este trecut. 

Aceasta este foarte probabil limita pentru moroni. 

24. Găsirea cuvintelor care să rimeze cu un cuvânt dat, după ce se exemplifică. 

25. Completarea cu un singur cuvânt a unor propoziții. 

26. Construirea unor propoziţii plecând de la trei cuvinte date, de exemplu: Paris, 
bulevard, fericire. 

27. Răspunsul la 25 de întrebări de dificultate gradată, cum ar fi, de exemplu: „Care 
este lucrul pe care-l faci când simţi că ţi-e somn?”; „De ce este mai bine să continui cu 
perseverenţă ceva ce a fost început decât să abandonezi şi să începi altceva ?” 

Acest test singur depistează moronul. 

28. Determinarea timpului, a orei, dacă limba mare şi cea mică a ceasului ar fi 
schimbate. 

29. Îndoirea şi tăierea hârtiei. 

30. Distincția între termeni abstracți. 

După cum se poate uşor constata, trei dintre aceste probe vizau dezvoltarea 
motorie, iar celelalte 27 erau desemnate să măsoare abilitățile cognitive. Mai mult de 
jumătate dintre itemi erau destinaţi celor cu o accentuată retardare şi toți itemii 
cuprindeau sarcini ce aveau legătură cu problemele vieţii cotidiene. 

Aranjarea finală a sarcinilor a fost determinată prin administrarea scalei la un 
lot de 50 de copii normali, cu vârsta între 2 şi 12 ani, precum şi pe un eşantion de 
copii retardați mental. 

Reugşita la itemul 6 al scalei a fost considerată limita superioară pentru idioții 
adulți. 

Reuşita la itemul 16 al scalei a fost considerată limita superioară pentru imbecilii 
adulți. 

Reuşita la itemul 23 al scalei a fost considerată limita superioară a moronilor 
adulți. 

Deci, reuşita la itemii 24 sau 25 exclude diagnosticul de retardare mentală la un 
adult. 

x 

Scala Binet - Simon a fost revizuită periodic, atât de către Binet, cât şi de către 

continuatorii săi. În 1908, A.Binet a introdus conceptul de „vârstă mental şi a 


realizat prima revizie a testului, introducând probe suplimentare (adecvate vârstei 

subiecților), pentru testarea unui set mai amplu de abilități mentale. O nouă revizie a 
scalei este realizată în anul 1911, elementul de noutate constituindu-l introducerea 
unei scale pentru testarea persoanelor adulte. 

După A.Binet, inteligența desemnează o structură psihică complexă, care nu 
poate fi determinată precis, matematic. Deşi Binet nu a fost de acord cu cuantificarea 
inteligenței, respectiv exprimarea nivelului intelectual printr-un număr, continuatorii 
ideilor sale au introdus astfel de măsurători precise: W. Stern (1912) a introdus 
conceptul de coeficient de inteligență (raportul dintre vârsta mentală şi vârsta 
cronologică) iar L.Terman (1916) revizuieşte formula şi propune înmulțirea IQ cu 100, 


pentru a evita exprimarea zecimală. 


Q.I şi categoriile diagnostice tradiționale (Minulescu, 2003; Mitrofan, 2005) 


o caiac | etniei 


2. Scala de inteligenţă Stanford-Binet 

În 1908, Lewis Terman, profesor la Universitatea Stanford, a realizat prima 
adaptare a scalei Binet-Simon la populaţia americană, iar în 1916 a elaborat Scala de 
inteligență Stanford-Binet, scală reverificată şi îmbogăţită ulterior, de-a lungul anilor 
(1937, 1960, 1972, 1986), devenind în prezent unul dintre cele mai cunoscute 
instrumente psihodiagnostice de evaluare a inteligenței. Scala Stanford — Binet este un 
test înalt standardizat atât în ceea ce priveşte modalitatea de administrare şi scorare, 
cât şi în interpretarea rezultatelor la itemi (realizarea etaloanelor în urma aplicării 
probelor pe loturi extinse de subiecți). 

Probele testului evaluează dezvoltarea mintală generală a subiectului prin 
răspunsurile la un grup eterogen de sarcini. Testul conține 15 subteste centrate pe 


evaluarea a patru domenii de abilități intelectuale: 

1. raţionamentul verbal; 
2. raţionamentul matematic; 
3. raționamentul abstract- vizual; 
4. memoria de scurtă durată. 
Testul se administrează subiecților cu vârste cuprinse între 2 şi 23 de ani. 
Gradul de dificultate al itemilor creşte progresiv, iar probele sunt administrate în 
funcţie de vârsta subiectului. Timpul mediu necesar pentru rezolvarea sarcinilor se 


situează între 60 şi 90 de minute. 
Exemple tipice de itemi din Scala de inteligență Stanford — Binet: 


1. Raționamentul verbal 

Vocabular: capacitatea de a defini cuvintele (exemple de itemi: 15. dolar; 17. 
papagal; 20. fals; 31. prompt; 32. incizie; 38. docil; 39. incandescent). 

Înţelegere: răspunde la întrebările de tipul: 19. „De ce există semne de 
circulație?”; 28. „De ce este hârtia reciclată?”; 33. „De ce are nevoie sistemul şcolar de 
un consiliu profesional?” 

Absurdități: comentează imagini absurde şi identifică aspectul comic al 
imaginilor, cum ar fi: 6. roţile pătrate ale unei biciclete; 13. un bărbat chel 
pieptănându-şi capul; 15. o fetiță mergând pe bicicletă pe un lac. 

Relaţii verbale: spune cât de asemănători sunt primii trei itemi şi cât de mult 
diferă ei de al patrulea: 1. eşarfă, cravată, fular, cămaşă; 4. coajă, crustă, pieliță, miez; 


5. aur, argint, platină, fier. 


2. Raționamentul matematic 

Cantitativ. efectuează sarcini aritmetice simple, cum ar fi selectarea unui zar cu 6 
puncte, deoarece numărul de puncte este egal cu combinaţia unui zar cu două puncte 
şi a unuia cu patru puncte. 


Serii de numere: completează următoarele două numere din serie: 20, 16, 12, 8,... 
Construirea egalităţii: construieşte o egalitate din următoarea dispunere: 2 3 5+= 
3. Raționamentul abstract - vizual 


Copiere: copiază un desen geometric prezentat de către examinator. 


4. Memoria de scurtă-durată 

Memoria pentru şiraguri: se arată o imagine reprezentând un şirag de mărgele de 
diferite forme, pe o baghetă. Subiecţilor li se cere să reproducă din memorie acea 
succesiune, prin înşirarea mărgelelor adevărate pe o baghetă. 

Memoria pentru fraze: subiecţilor li se cere să repete după examinator o serie de 
fraze. 

Memoria pentru cifre: să repete după examinator o serie de cifre, de exemplu 5 -7- 
8 -3, înainte şi înapoi. 

Memoria pentru obiecte: li se arată subiecților fotografii cu obiecte obişnuite şi li se 


cere apoi să enumere obiectele în ordinea corectă a apariției din fotografie. 


Tema VIII. TESTAREA INTELIGENŢEI. SCALELE WECHSLER DE 
INTELIGENŢĂ. MATRICELE PROGRESIVE RAVEN 


1. Scalele Wechsler de inteligenţă 

David Wechsler - născut în 1896, originar din România, doctor în filosofie al 
Universității Columbia (1925); Director al Spitalului Psihiatric Bellevue din New York 
(1932) - a publicat, în 1939, prima scală de inteligență pentru evaluarea adulților, 
Wechsler Bellevue Intelligence Scale. În 1955 apare Scala Wechsler de inteligență 
pentru adulți - WAIS (Wechsler Adult Intelligence Scale), unul dintre cele mai 
cunoscute şi utilizate teste de măsurare a inteligenţei. 

Scalele construite de Wechsler sunt instrumente psihometrice complexe 
destinate să măsoare serii de abilități cognitive şi să acopere o gamă largă de 
manifestare a inteligenței. Probele testului sunt grupate în două scale: o scală 
verbală şi o scală nonverbală, de performanță. Cotarea rezultatelor la test oferă 
trei tipuri de scoruri: un scor pentru competențele verbale, un scor pentru competențele 
nonverbale şi un scor total (nota globală a inteligenței — I.Q global). Itemii sunt aranjaţi 
în ordinea crescătoare a dificultății. Timpul necesar pentru rezolvarea testului se 
situează între 60 şi 90 de minute. 

Într-o perioadă în care testele de măsurare a inteligenţei se utilizau în special 
în evaluarea copiilor şi adolescenților, Wechsler şi-a propus să construiască un test 
pentru măsurarea nivelului de dezvoltare a inteligenței la adulți, care să permită atât 
evaluarea capacităților intelectuale cât şi identificarea tulburărilor şi deficienţelor 
mentale. 

Printre elementele de originalitate ale testului, am putea menționa: 1. 
concepția teoretică care a stat la baza construcției probelor şi anume interpretarea 


inteligenței ca un construct multidimensional, cu multiple fațete; sublinierea 

necesității de a evalua nivelul dezvoltării intelectuale printr-o serie de probe complexe, 
prin intermediul unor sarcini variate care să solicite abilitățile cognitive generale ale 
subiectului (abilitatea de a gândi abstract, capacitățile mnezice, structurile perceptiv- 
senzoriale etc); 2. exprimarea rezultatelor la test sub forma scorurilor scalate; 3. 


introducerea unor serii de probe non- verbale ( de performanţă). 


Scalele Wechsler au fost revizuite şi reconstruite de-a lungul timpul, astfel 
încât, în prezent există mai multe forme ale testului. Prezentăm în continuare evoluția 
cronologică a testelor Wechlser (scalele pentru evaluarea adulţilor; scalele utilizate 
pentru testarea copiilor; scale de dezvoltare folosite în evaluarea copiilor cu vârste 
foarte mici): 

I. 1955 - Scala Wechsler de inteligenţă pentru adulţi (WAIS, Wechsler Adult 
Intelligence Scale); 

1981 - Scala Wechsler de inteligență pentru adulți - revizuită (WAIS -R); 

1987 - Scala Wechsler de inteligenţă pentru adulți - III (WAIS — III) 


II. 1949 - Scala Wechsler de inteligenţă pentru copii (WISC - Wechsler 
Intelligence Scale for Children) 

1974 WISC-R, Wechsler Intelligence Scale for Children -R 

1991 WISC-III 


III. 1967 - WPPSI (Scala Wechsler de inteligenţă pentru copii preşcolari şi pentru 
şcolarii mici)- Wechsler Primary and Preschool Intelligence Scale — 


1989 - WPPSI-R Wechsler Primary and Preschool Intelligence Scale -R 


Scala Wechsler de inteligenţă pentru adulţi - revizuită (WAIS -R) 

Scala Wechsler de inteligență pentru adulți — revizuită (WAIS - R, Wechsler 
Adult Intelligence Scale) a fost publicată în 1981. W.A.I.S. -R cuprinde 11 subteste, 
grupate în două scale, o scală verbală şi o scală de performanţă. 

1. Scala verbală este formată din şase subteste: 1. Informații; 2. Serii de 
numere de memorat (Memoria cifrelor), 3. Vocabular, 4. Aritmetică;, 5. 
Comprehensiune; 6. Similitudini. 

2. Scala de performanță include cinci subteste: 1. Completarea imaginii; 2. 
Aranjarea imaginilor; 3. Cuburi; 4. Asamblarea obiectului; 5. Codare. 

WAIS-R conține aceleaşi subteste pe care le include în construcția sa WAIS 


(1955), însă probele sunt administrate alternativ: 

. Informaţii (V); 

. Completarea imaginii (P); 

„ Serii de numere de memorat (Memoria cifrelor) (V); 
. Aranjarea imaginilor (P); 

. Vocabular (V); 

. Cuburi(P); 

. Aritmetică (V); 


yy OAA OMNbmeI 


8. Asamblarea obiectului(P); 
9. Comprehensiune (V); 

10. Codare (P); 

11. Similitudini(V). 


1. Informații (V) - subtestul conține 29 de întrebări referitoare la cunoştinţe şi 
informații care reflectă nivelul culturii generale. Gradul de dificultate al itemilor creşte 
progresiv. Modalitatea de cotare: pentru fiecare răspuns corect se acordă un punct. 
Punctajul maxim = 29. 

Exemple de itemi: 1. Care sunt culorile drapelului românesc? 19. Pe ce continent 
se află deşertul Sahara? 20. Ce nume este asociat de obicei cu teoria relativității? 24. 
Numeşte trei tipuri de vase sanguine din corpul uman. 

2. Completarea imaginii (P). Proba constă în 20 de plange ce includ imagini din 
care lipseşte o anumită parte. I se cere subiectului să numească şi să indice partea 
care lipseşte. Examinatorul expune fiecare planşă timp de 20 de secunde. 
Răspunsurile la întrebările acestui subtest sunt, de asemenea, cotate în termeni de 
corect (1 punct) sau incorect ( O puncte). Total puncte posibil = 20 puncte. Subtestul 
evaluează capacităţile perceptive ale persoanei, abilitatea de structurare perceptivă în 
unități informaţionale complete. 

3. Serii de numere de memorat (Memoria cifrelor) (V) 

Memoria cifrelor constă în serii de cifre pe care examinatorul le prezintă oral; 
după ascultarea fiecărei serii, subiectului i se cere să o repete (să o redea din 
memorie). Proba testează atât memoria cifrelor cât şi reversibilitatea gândirii şi a 
raționamentului matematic: unele serii de cifre trebuie repetate de subiect în aceeaşi 
ordine în care le-a auzit, alte serii de cifre trebuie reproduse oral de subiect în sens 
invers (în ordinea inversă a citirii cifrelor de către examinator). Administrarea testului 
se întrerupe când subiectul eşuează la două serii consecutive. Punctajul maxim pe 
care subiectul îl poate obţine este 28 de puncte. Performanțele slabe la această probă 


sunt asociate cu deficitele de atenție şi capacităţile scăzute de concentrare. 

4. Aranjarea imaginilor (P). Subtestul cuprinde 10 seturi de plange, fiecare 
având o anumită tematică ( prezentând o anumită povestire sau o anumită 
întâmplare). Fiecare planşă este formată din mai multe cartonaşe, astfel încât planşa 
se descompune în tot atâtea secvenţe logice. Cartonaşele sunt numerotate pe spate iar 
numerele imprimate indică ordinea expunerii lor în fața subiectului. Pentru fiecare 
planşă examinatorul prezintă cartonaşele în „dezordine” şi îi cere subiectului să le 
aranjeze în ordine logică, astfel încât să formeze o povestire. Corectitudinea 
aranjamentului (succesiunea corectă a imaginilor) presupune abilitățile subiectului de 
ierarhizare a datelor perceptive, de evaluare a semnificației fiecărei imagini şi 
integrarea elementelor în structuri cu sens. 

5. Vocabular (V). Subtestul include 35 de cuvinte, prezentate în ordinea 
crescătoare a dificultății. 1 se cere subiectului să definească fiecare cuvânt. Proba 
evaluează capacitatea de exprimare verbală a subiectului şi nivelul de cunoaştere a 
cuvintelor. 

Exemple de itemi: 7. țesătură; 9. enorm; 13. a regla; 21. a obstrucţiona; 23. 
compasiune; 30. tangibil. Examinatorul înregistrează, cuvânt cu cuvânt, răspunsul 
subiectului la fiecare item. Administrarea probei încetează după 5 cuvinte incorect 
definite. Răspunsurile la fiecare cuvânt sunt cotate cu 0, 1 sau 2 puncte. Punctaj 
maxim = 70 puncte. 

6. Cuburi (P). Subtestul măsoară: capacitatea de a reproduce un model; 
capacitatea de a analiza stimulii vizuali, capacitatea de sinteză; coordonare vizual- 
motrică; percepția vizuală a stimulilor abstracți; abilitățile perceptive ale subiectului, 
capacitatea de reprezentare spaţială. 

Materialele necesare pentru această probă: a) 9 cuburi colorate roşu pe două 
fețe, alb pe două feţe şi jumătate alb -jumătate roşu pe alte două fețe; b). 9 cartonaşe 
cu desene imprimate. Subiectului i se cere să refacă modelul fiecărui desen (prezentat 
pe cartonaş) cu ajutorul cuburilor. 

7. Aritmetică (V). Proba include 14 probleme de aritmetică al căror grad de 
dificultate creşte progresiv. Fiecare problemă este prezentată oral şi trebuie rezolvată 
fără utilizarea creionului şi hârtiei. Exemple de itemi: 

7. Câte ore i-ar trebui unei persoane să meargă 24 kilometri, la o viteză de 3 kilometri 
pe oră? 

14. Dacă este nevoie de 8 maşini pentru a termina ceva de lucru în 6 zile, câte maşini 
ar fi necesare pentru ca treaba să fie terminată într-o zi şi jumătate? 

8. Asamblarea obiectului (P). Testul constă în asamblarea unor piese care 
reprezintă: 1) un manechin; 2) un profil uman; 3) o mână; 4) un elefant. Evaluează 


capacitatea subiectului de a organiza elementele date (piesele) în configurații cu sens. 

Instructajul se realizează astfel: „Dacă puneţi aceste piese împreună într-un mod 
potrivit şi corect ele vor forma ceva. Începeţi să le aranjaţi; lucraţi cât de repede puteţi. 
Spuneți-mi când ați terminat”. Examinatorul cronometrează timpul în care a asamblat 
subiectul piesele. Indiferent dacă subiectul declară că a terminat sau nu, timpul 
maxim acordat este de 120 de secunde pentru itemii 1 şi 2, respectiv 180 de secunde 
pentru itemii 3 şi 4. Punctajul pentru fiecare asamblare este determinat prin numărul 
de elemente corect şi rapid plasate. 

9. Comprehensiune (V). Proba este compusă din 16 întrebări, al căror grad de 
dificultate creşte progresiv, întrebări care solicită răspunsuri detaliate. Subtestul 
evaluează: capacitatea de exprimare verbală, nivelul cunoştinţelor practice, 
capacitatea de înțelegere a relaţiilor sociale şi abilitatea subiectului de a da răspunsuri 
la probleme (cu caracter concret sau abstract). Exemple de itemi:l. De ce spălăm 
hainele? 4. De ce sunt necesare legi referitoare la folosirea copiilor pentru diverse 
munci? 15. Ce înseamnă proverbul ,.cu o rândunică nu se face primăvară"? 16. De ce 
este importantă libertatea presei pentru o democrație? 

10. Codare (P). Subtestul constă într-un şir de cifre; fiecărei cifre îi corespunde 
un semn (simbol). Subiectul este familiarizat mai întâi cu sistemul de codare, apoi i se 
cere să completeze, în fiecare din cele 93 de căsuțe ale foii de răspuns, simbolul 
corespunzător numărului. Timpul acordat pentru a umple căsuțele cu simbolurile 
corecte este de 90 de secunde. Proba evaluează concentrarea atenţiei, rapiditatea şi 
corectitudinea în a rezolva sarcini perceptive. 

11. Similitudini (V). Subtestul evaluează gândirea logică sau abstractă, 
abilitatea de a stabili asemănări şi deosebiri între stimuli (comparaţia), abilitatea de a 
identifica însuşirile generale şi comune ale obiectelor şi fenomenelor şi de a stabili 
relații între acestea (generalizarea). Proba include 14 itemi, prezentați sub forma unor 
perechi de cuvinte. I se cere subiectului să precizeze asemănările dintre termenii dați. 


Exemple de itemi: 2. câine-leu; 7. nord-vest; 12 muncă-joc; 14. recompensă- pedeapsă. 


2. Matricele Progresive Raven 

Testul a fost elaborat de J.C.Raven cu scopul de a determina nivelul 
dezvoltării intelectuale. Testul Raven este compus din sarcini psihometrice perceptive 
şi nonverbale care evaluează: nivelul abilităților cognitive generale; capacitatea de 
percepere a relaţiilor spaţiale şi de integrare a relaţiilor în structuri cu sens; 
capacitatea de restructurare cognitivă (flexibilitatea proceselor cognitive). 


Există trei variante ale probei psihodiagnostice Raven: 

1. Matricele Progresive Standard (SPM) - a fost publicat pentru prima dată în 
1938; matrice standard pentru populația generală; seriile ABCDE cuprind un număr 
de 60 de itemi. 

2. Matricele Progresive Color (CPM) - publicat în 1947, utilizate pentru 
evaluarea copiilor, a vârstnicilor şi a persoanelor cu dizabilități intelectuale; includ un 
număr de 36 de itemi. 

3. Matricele Progresive Avansate (APM), seriile I şi II, 48 de itemi, publicat în 
1941; a fost conceput pentru evaluarea unui nivel ridicat al abilităților intelectuale, 
pentru studenți şi persoane cu studii superioare. 

Testul Raven se utilizează în selecţie şi orientare profesională; în evaluare, 
selecție, recrutare de personal (în mediile organizaționale); în evaluările clinice; pentru 
examinarea persoanelor normale; pentru depistarea persoanelor cu deficiențe mentale 
şi diferenţierea lor de persoanele cu intelect normal. 

Timpul mediu de lucru este de 45 de minute. Testul se poate administra cu 
limită de timp, caz în care rezolvarea probelor necesită cel puțin 30 de minute pentru 
subiectul cu capacitate intelectuală superioară. Dacă se administrează cu limită de 
timp, testul ajută la surprinderea diferenţelor interindividuale şi permite evaluarea 
vitezei de execuţie a probelor, aspecte importante mai ales din perspectiva selecției şi 
orientării profesionale. 

Testul cuprinde 60 de itemi, grupaţi în cinci serii, numerotate de la A la E; 
fiecare serie conține un număr de 12 itemi, al căror grad de dificultate creşte progresiv 
(primul item al fiecărei serii este uşor de rezolvat iar ultimii itemi au un nivel ridicat de 
dificultate). Ordinea de prezentare a itemilor oferă posibilitatea unui antrenament 
mental în modul de a rezolva problemele: subiectul îşi exersează tehnica de rezolvare 
în cursul parcurgerii probelor. Fiecare item constă dintr-un desen abstract (matrice), 
din care lipseşte o parte (un element). Sarcina subiecţilor este de a descoperi figura 
potrivită pentru completarea desenului, alegând una dintre variantele de răspuns 
prezentate sub fiecare imagine. 

Fiecare serie de itemi dezvoltă o temă diferită (Mitrofan, 2005): 

Seria A urmăreşte evaluarea capacității de a stabili relaţii în structura matricei 
continue. Subiectul poate să găsească figura unică necesară pentru completarea 
matricei prin diferenţierea perceptivă a elementelor matricii şi înțelegerea relațiilor 
dintre elementele structurii. 

Seria B (analogii între perechile de figuri ale matricei). Fiecare matrice se 
compune din patru elemente iar identificarea răspunsului corect presupune 
diferențierea treptată a elementelor, capacitatea de a concepe simetria între figuri, 


descoperirea analogiei între figurile date şi structura relațională logică. 

Seria C investighează abilitatea subiectului de a realiza schimbări progresive în 
figurile matricei. Descoperirea soluției corecte presupune identificarea schimbărilor 
progresive ale figurilor, a modificărilor continue de poziție şi a schimbărilor spaţiale 
dinamice. 

Seria D (permutări, regrupări de figuri în interiorul matricei) are la bază 
principiul restructurării figurilor pe plan orizontal şi vertical; rezolvarea corectă 
presupune identificarea regularității figurilor şi descoperirea criteriilor schimbării. 

Seria E (descompunerii în elemente ale figurilor matricei) se bazează pe operații 


de abstractizare şi sinteză. Seria conţine itemi cu un grad crescut de dificultate. 


3. Testul analitic de inteligenţă (TAI) 

Testul analitic de inteligență (TAI) a fost elaborat de psihologul elvețian R. 
Meili şi adaptat la populaţia românească de G. Bontilă. Testul include şase probe şi 
anume subtestele imagini, analogii, lacune, cifre, fraze şi desene, fiecare determinând 
un anumit aspect al inteligenței. Cu ajutorul testului, obținem informaţii atât despre 
nivelul inteligenței generale, cât şi despre forma inteligenței subiectului (analitică, 
inventivă, concretă sau abstractă). 

În ce priveşte modalitatea de administrare, testul se aplică individual sau 
colectiv; subtestele se administrează cu limită de timp. Instructajul este standardizat. 
Înainte de a începe executarea unei probe, examinatorul lucrează cu subiecții un set 
de exerciții pentru a se asigura că aceştia au înțeles cerințele probei. 

Subtestul „Imagini” constă într-o serie de imagini, grupate pe 15 rânduri. 
Pe fiecare rând sunt patru imagini, care indică patru momente diferite ale unei 
acțiuni. Acestea nu sunt însă aşezate în ordine, ci sunt amestecate; sarcina subiecților 
este să precizeze succesiunea corectă a figurilor, ordinea în care ar trebui să fie 
aranjate imaginile, astfel încât să formeze structuri cu sens. 

Subtestul „Analogii” constă din 20 de figuri incomplete. Fiecare model grafic 
formează o structură din patru elemente, însă doar trei dintre ele sunt desenate. 
Subiectului i se cere să deseneze a patra figură, cea care lipseşte; răspunsul corect 
presupune identificarea relaţiilor dintre elementele deja date şi descoperirea regulilor 
după care acestea au fost aranjate. 

Subtestul „Lacune” include 24 de imagini din care lipseşte o anumită parte. 
Pe fiecare imagine se găseşte un pătrat care ascunde o parte a imaginii. I se cere 
subiectului să precizeze, în scris, ce anume maschează fiecare pătrat. 

Subtestul „Cifre” include serii de numere, aranjate după reguli matematice. 


Sarcina subiecților este de a continua fiecare serie cu încă două numere; descoperirea 

răspunsului corect presupune operaţii de calcul matematic, al căror grad de 
dificultate creşte progresiv. 

Subtestele,„Fraze”şi  „„Desene” evaluează flexibilitatea,  fluiditatea şi 
originalitatea răspunsurilor subiecților şi contribuie la determinarea formei inventive a 
inteligenței. Subtestul „Fraze” conţine trei serii de cuvinte; fiecare serie include trei 
cuvinte; sarcina subiecților este de a construi, într-un timp limitat, cât mai multe 
fraze, care să includă cuvintele prezentate ca stimuli. Subtestul „Desene” constă în 
trei serii de elemente cu ajutorul cărora subiecţii trebuie să realizeze cât mai multe 
desene. I se cere subiectului să realizeze cât mai multe combinaţii cu figurile date. 

Manualul testului (Bontilă, 1971) include sistemul de cotare, specificat pentru 
fiecare subtest în parte. Nota brută, obținută prin însumarea răspunsurilor corecte la 
fiecare subtest, luată izolat, nu are semnificație psihologică. Notele brute se convertesc 
în centile, prin raportarea la etalon (rezultatele standardizate). 

Pentru determinarea formei inteligenței subiectului se utilizează o reprezentare 
grafică, mai exact, un profil circular exprimat în centile. După Bontilă (1971, p.107) în 
interpretarea rezultatelor la test se va ţine seama că rezultatele probelor, luate două 
câte două, determină forma inteligenței: testele cifre şi imagini determină forma 
analitică; testele imagini şi fraze determină forma concretă, testele desene şi fraze 
determină forma inventivă iar testele desene şi cifre determină forma abstractă. 
Testele analogii şi lacune sunt intermediare între forma inventivă şi cea analitică. În 
reprezentarea grafică, forma inteligenței este determinată de preponderența diferiților 
factori care alcătuiesc profilul, fiecare factor determinând un anumit tip de inteligență. 
Dacă profilul se prezintă într-o formă regulată, adică dacă numărul de centile este 
acelaşi pentru fiecare test, înseamnă că inteligența subiectului este dezvoltată în mod 
armonios. Însă, acest caz apare foarte rar, de cele mai multe ori observându-se 


preponderența unuia din cei patru factori (analitic, inventiv, concret sau abstract). 


Tema IX. TESTE DE MEMORIE 


Memoria este procesul psihic cognitiv de engramare, stocare şi reactualizare a 
informațiilor. Testele de evaluare a capacităților mnezice includ, în general, probe care 
solicită subiecților să reproducă (să redea din memorie) o serie de stimuli pe care 
anterior examinatorul a prezentat-o (de exemplu, serii de cuvinte, imagini, numere 
etc.) . 

Testele de memorie auditivă constă, în liste de cuvinte pe care examinatorul le 


citeşte subiectului (cu o anumită intonațţie şi frecvență) şi apoi îi cere să reproducă, 

oral sau în scris, cuvintele respective. Testele de memorie asociativă includ perechi de 
cuvinte pe care examinatorul le citeşte subiectului; sarcina subiectului este de a-şi 
reaminti cel de-al doilea termen al perechii de cuvinte în condiţiile în care doar primul 
termen este reluat de către examinator. Testele de memorie vizuală constă în stimuli 
vizuali (imagini, desene, figuri geometrice etc) pe care evaluatorul îi prezintă într-o 
anumită succesiune şi cu un timp bine precizat de expunere şi apoi îi solicită 
subiectului să redea din memorie datele percepute anterior şi ordinea prezentării lor. 
Testele de memorie urmăresc, prin conținutul specific al probelor şi prin 

cerințele sarcinilor de îndeplinit de către subiect, evaluarea următoarelor dimensiuni: 

- evaluarea capacităţilor şi performanțelor mnezice; 

- evaluarea productivității mnezice (numărul de elemente reținute); 

- viteza şi acurateţea reactualizării informațiilor (promptitudinea răspunsurilor 
subiectului la itemi şi corectitudinea redării materialului de memorat); 

- evaluarea modalităţii în care subiectul analizează şi integrează datele 
perceptive (stimulii vizuali, auditivi etc). 

- identificarea deficienţelor mnezice, a proceselor patologice (referindu-ne la 
tulburările memoriei, trebuie să realizăm distincția între deficiența mintală 
constituțională şi deficiențele mnezice care survin în urma unor traumatisme cranio- 


cerebrale). 


Printre cele mai cunoscute teste de memorie se numără: Testul Pieron; Testul 
de retenţie vizuală Benton; Testul de memorie a textului Goguelin;  WISC (proba de 
memorie); Testul A. Rey pe bază de cuvinte; Testul A. Rey pe bază de figuri geometrice; 


Testul figurilor complexe, A. Rey; 


Testul Rey Figură Complexă (A.Rey, 1941) este un instrument de evaluare a 
memoriei vizuale. Obiectivele generale ale testului vizează testarea capacităților 
perceptive, a abilităților de memorare vizuală şi identificarea deficienţelor mnezice. 

Testul constă dintr-un model grafic (o configuraţie de elemente grafice) 
format din pătrate, dreptunghiuri, linii, cercuri, puncte etc. 

Etapele administrării probei: 

1. Faza de copiere: subiectului i se arată modelul grafic şi i se cere să îl 
copieze, cât mai corect posibil, pe o foaie. Instructajul se realizează astfel: 

„ Priveşte cu atenţie această figură; va trebui să o copiezi (să o desenezi) cât mai 
corect posibil pe foaia pe care o ai în fața ta. Încearcă să realizezi cât mai corect toate 
elementele aşa cum sunt ele prezentate în model. Fii foarte atent la detalii, ai grijă să 


nu omiți nimic.” 

2. După ce subiectul declară că a terminat de copiat figura, se face o pauză de 
trei minute, timp în care se îndepărtează din fața subiectului atât desenul pe care l-a 
realizat, cât şi modelul prezentat ca stimul. 

3. Faza de reproducere din memorie: i se dă subiectului o nouă foaie şi i cere 
apoi să reproducă din memorie figura prezentată ca stimul, pe care a copiat-o 
anterior: 

„ Desenează acum aceeaşi figură, cea pe care ai văzut-o şi ai copiat-o, aşa cum 


ţi-o aminteşti.” 


Testul ne furnizează informaţii atât despre gradul de organizare a proceselor 
perceptive (capacitățile perceptive ale subiectului), cât şi despre capacitățile mnezice 
(abilitatea de a reproduce din memorie datele perceptive). 

Performanțele mnezice mari la test presupun capacitatea subiectului de a 
reda cât mai fidel modelul grafic prezentat ca stimul. Analiza rezultatelor obținute la 
test urmăreşte următoarele aspecte: 

- corectitudinea realizării desenului (cât de fidel este în raport cu figura 
prezentată ca stimul) - se urmăresc corespondențele între imaginea stimul, 
aceeaşi imagine copiată de subiect şi imaginea redată din memorie; 

- numărul de elemente grafice redate (reamintite); 

- numărul de elemente grafice omise; 


- introducerea unor elemente grafice noi (altele decât cele prezentate în desen). 


Tema X. TESTE DE CREATIVITATE. 
TESTUL DE GÂNDIRE CREATIVĂ TORRANCE. 
TESTUL DE GÂNDIRE DIVERGENTĂ GUILFORD. 


În psihologia ştiinţifică contemporană, creativitatea este inclusă, alături de 
inteligenţă, în categoria aptitudinilor generale care asigură succesul în activitate, fiind 
asociată cu niveluri ridicate ale performanței profesionale în orice domeniu. 
Creativitatea reprezintă nivelul integrativ superior al personalității, rezultatul 
interacțiunii sinergice a proceselor psihice cognitive, afective, motivaționale, volitive 
etc. 

În literatura de specialitate, conceptul de creativitate a dobândit treptat 
numeroase accepțiuni, astfel încât definițiile actuale ale creativității vizează 
următoarele elemente: a) produsele activității creative; b) personalitatea creativă; c) 


procesul creativ; d) potenţialul creativ; e) influența mediului. 

Produsele creativităţii se referă la modul în care se obiectivează potenţialul 
uman, la rezultatele concrete ale activităţii creative: obiecte fizice, dar şi idei, teorii, 
credinţe, valori, semnificaţii, simboluri etc. Rezultatele activității creative, deşi îşi au 
originea în universul interior al unui creator (purtând amprenta subiectivității 
acestuia), transcend viața individului, se raportează la moştenirea culturală a 
umanității şi se încadrează în circulația culturii obiective. Din această perspectivă, 
cultura şi civilizația reprezintă „cristalizarea” capacităților creative individuale sub 
forme transcendente timpului. 

Produsul activității creative este apreciat în funcţie de calitate, utilitate, 
aplicabilitate în diferite domenii (măsura în care determină revoluționarea 
domeniilor respective), noutate, originalitate, mergând de la creativitatea medie 
(spontaneitatea cotidiană) până la creativitatea emergentă. 

Personalitatea creativă. Alte definiții ale creativității valorizează condițiile 
interne ale personalității şi pun accentul pe însuşirile psihice asociate cu capacitatea 
creativă. Astfel, unii autori (A.H.Maslow, C.Rogers, C.W. Taylor) au identificat o serie 
de caracteristici ale personalităţii creative, cum ar fi: încrederea în sine, perseverenta, 
sensibilitatea la probleme, atitudinea antirutinieră, deschiderea față de experienţă, 
spontaneitatea, curiozitatea, disponibilitatea de a învăța lucruri noi, preferința pentru 
fenomene complexe, toleranță la ambiguitate, nevoia de realizare de sine, intuiţia, 
libertatea interioară de a opera flexibil şi original cu informaţiile. Formularea şi 
sesizarea unei probleme presupune interes pentru o arie a realității, receptivitate la 
stimuli, spirit de observaţie şi capacitatea de a schimba perspectiva de abordare a 
obiectului sau fenomenului cercetat. 

Abordarea creativităţii ca dimensiune complexă a personalităţii, cu caracter 
integrativ, pune accentul pe conexiunile dintre toate procesele psihice, pe rezultatul 
interacțiunii sinergice dintre acestea. „Toate procesele psihice sunt implicate în 
evoluția creatoare, dar problema principală este aceea a modului în care ele sunt 
corelate şi orientate, a modului în care sistemul devine emergent.” (Neveanu, 1978, p. 
153). 

Procesualitatea creativităţii se referă la succesiunea de etape, la 
desfăşurarea secvenţială, în timp, a activităţii creative. G.Wallas (1926) identifică 
patru stadii ale procesului creativ: pregătire, incubație, iluminare şi verificare. 
Activitatea creativă necesită uneori o perioadă de timp îndelungată până la obţinerea 
rezultatului dorit, "nu este o problemă de secunde, minute sau chiar ore - ci de luni, 
ani şi decenii.” (Sternberg, 1988, p. 265). 

Potenţialitatea creativă. Perspectiva potenţialității creative s-a impus mai 


ales prin intermediul psihologiei umaniste. Potrivit acestei abordări, în fiecare om 

există un potenţial latent, care poate fi activat, valorificat; toți oamenii sunt creativi, 
dar în grade diferite. Creativitatea actuală vizează actualizarea resurselor subiective şi 
manifestarea capacităților creatoare într-o activitate concretă. Creativitatea potențială 
desemnează ansamblul forțelor latente, totalitatea însuşirilor, predispoziţiilor şi 
factorilor psihici care urmează a fi valorificate în cadrul activităţii şi în contextul 
influențelor pozitive exercitate de mediul social. 

Potrivit lui C.Rogers şi A.Maslow la baza comportamentului creativ se află 
nevoia de autorealizare, procesul actualizării de sine (confruntarea cu Sinele real, 
exprimarea autentică şi originală a personalităţii), creativitatea fiind expresia 
procesului evolutiv, de devenire şi integrare a întregii personalități. 

Influenţa factorilor de mediu. În opinia lui C.W.Taylor, un rol semnificativ 
în manifestarea creativității îl are mediul securizant, care permite actualizarea 
potenţialului: „creativitatea este rezultatul unei combinări fericite a caracteristicilor 
intelectuale, a dispozițiilor emoţionale şi a unui climat particular favorabil.” (Taylor, 
1964, p.130). Mediul social instrumentează activitatea umană şi îi asigură 
recunoaşterea socială; în ultimă instanță, de receptivitatea membrilor societății 


depinde validarea produsului creativ. 


Evaluarea creativităţii 

Obiectivele testelor de creativitate constă în evaluarea nivelului capacităților 
creative, identificarea persoanelor creative şi orientarea lor către activităţi în cadrul 
cărora acestea să-şi valorifice capacităţile. 

Principalele instrumente utilizate în evaluarea creativității sunt: 

1. Testul Torrance de gândire creativă (TTCT); 

2. Testul de gândire divergentă Guilford. 

Minulescu (2003, p.238), pornind de la concepţia teoretică care a stat la baza 
Testului de gândire divergentă Guilford, menţionează probele frecvent utilizate în 
construcția testelor de creativitate: teste de fluiditate; teste de utilizări schimbate; teste 
de consecinţe; teste de embleme; teste de producere de figuri; teste de producere de 
unități figurale; teste de distribuție; teste de decorări. 

a. Testele de fluiditate (verbală, ideațională, asociativă şi expresivă) 
măsoară capacitatea subiectului de a utiliza cuvintele. Exemple de teste de fluiditate: 

- teste de prefixe (listă de cuvinte ce încep cu acelaşi prefix); 

- enumerarea de cuvinte care încep cu aceeaşi literă; 

- teste de calităţi ale obiectelor (de exemplu, ce obiecte sunt în acelaşi timp roşii 
şi dure?), 


- teste de utilizări (liste de utilizări pentru obiectele cunoscute); 

- teste de asociații (a găsi sinonime pentru cuvinte date); 

- teste de completare (a completa o propoziție utilizând un adjectiv care 
lipseşte). 

b. Teste de utilizări schimbate - aptitudinea de producere divergentă în clase 
semantice: utilizări posibile, dar altele decât cele obişnuite, pentru un obiect banal. 

c. Teste de consecințe - aptitudinea de a produce transformări semantice 
prin imaginarea consecințelor posibile a unui eveniment neobişnuit. 

d. Teste de producere de unități figurale - realizarea unor desene pornind de 
la câteva figuri geometrice date ca stimuli. 

e. Teste de distribuţie - constă în aranjarea unor elemente (obiecte, figuri 


geometrice etc) în configurații cât mai variate şi mai complexe. 


1. Testul Torrance de gândire creativă (TTCT) 

Testul de gândire creativă Torrance (1966) evaluează capacităţile creative la 
copii şi adolescenţi. O descriere succintă a probelor testului este realizată de 
Minulescu (2003, p.236). Testul include două baterii de teste verbale (formele A şi B; 
fiecare formă include şapte subteste) şi două baterii de teste figurative (formele A şi 
B; fiecare formă conţine trei subteste). 

Probele testului se administrează în două reprize: 
a. testele verbale (timpul impus şi cronometrat este de 45 de minute); 
b. testele figurative (timpul de lucru este de 30 de minute). 

Exemple de probe verbale: 

1.. Subiectului i se prezintă o serie de planşe şi i se pun întrebări legate de imaginile 
prezentate: ce reprezintă personajele, obiectele, locurile, acțiunile? 
2. “Imaginaţi-vă cauza care a putut duce la scena reprezentată în desen”. 
3. “Imaginaţi-vă consecințele probabile a scenei reprezentate de desen”. 
5. “Găsiţi utilizări noi pentru cutii de carton sau fier.” 

Probele figurale includ sarcini de tipul: realizarea unui desen şi alegerea unui 
titlu pentru desenul realizat; construcția unei mici povestiri pe baza unui desen şi 


alegerea unui titlu pentru povestea realizată. 


2. Testul de gândire divergentă Guilford 
J.P.Guilford (1967) a elaborat modelul tridimensional al intelectului şi a 
identificat (utilizând metoda analizei factoriale) 120 de factori, pe care i-a grupat în 
trei categorii: conținuturi, operații şi produse ale activităţii intelectuale. Operaţiile 
utilizate în procesarea cognitivă a informaţiilor sunt: evaluare, gândire convergentă, 


gândire divergentă, memorie şi cogniţie. Guilford consideră că la baza creativității se 

află gândirea divergentă, orientată în mai multe direcţii, care permite individului să 
exploreze mai multe alternative de soluționarea a problemelor. 

Testul de gândire divergentă Guilford evaluează abilitățile creative după 
patru criterii: fluiditate, flexibilitate, originalitate şi elaborare. Testul constă într-un set 
de probe variate (teste de întrebuințări neobişnuite ale obiectelor, teste de consecințe, 
teste de producere de unități figurale etc.), care se administrează cu limită de timp. 
Subiecțţilor li se atrage atenţia că timpul de lucru pentru fiecare probă este foarte scurt 
şi sunt încurajați să dea cât mai multe răspunsuri, oricât de absurde sau neobişnuite 


li s-ar părea. 


Exemple de itemi: 
1. Găsiţi diferite proprietăți comune pe care le pot avea cifrele din seria 
următoare şi, în funcție de aceste proprietăți, împărțiți-le în clase: 
1,2,3,4,6,8,13,15,17,18,21,23,24,165,183 

11. Scrieți toate răspunsurile şi ideile care ar corespunde întrebării: „Cum ar 
putea fi îmbunătăţite birourile funcţionarilor astfel încât munca să se desfăşoare în cât 
mai bune condiții?” Scrieţi toate ideile, oricât de fantastice sau neobişnuite vi s-ar 
părea. 

16. Rearanjaţi în ce ordine doriţi literele cuvântului „ALBASTRE” astfel încât să 
reiasă cuvinte cu sens. Ţineţi seama de următoarele reguli: nu pot fi adăugate alte 
litere decât cele din cuvântul dat; se vor lua în considerare numai cuvintele formate 
din cel puţin patru litere. 

18. Scrieţi cât mai multe cuvinte care încep cu litera E şi se termină într-o 


vocală. 


Răspunsurile subiectului la test se cotează după patru parametri: 

a. Fluiditatea ( Fd) - reprezintă capacitatea subiectului de a produce un număr 
mare de idei într-o unitate de timp; se notează numărul total de răspunsuri 
(numărul variantelor de răspuns); 

b. Flexibilitate (Fx) - indică numărul total de categorii diferite în care se pot 
încadrate răspunsurile la un item (categoriile la care pot fi raportate soluțiile 
date de subiect); se măsoară prin aprecierea claselor de răspuns; 

c. Originalitate (0) - capacitatea de a produce idei noi; se notează răspunsurile 
originale, cu frecvență statistică mică în cadrul unei multitudini de 


răspunsuri emise la nivelul grupului; 

d. Elaborare (El) - numărul de detalii în plus utilizate în elaborarea 
răspunsurilor; aptitudinea subiectului de a dezvolta şi îmbogăţi ideile, de a da 


răspunsuri complexe şi variate. 

